Cerai ketika pandemik: Bagaimana PKP runtuhkan rumah tangga

Ketika Munirah Faizal ingin berkahwin dengan pasangannya, dia mengimpikan keluarga yang berkekalan dan bahagia.Meskipun tiada rumah tangga yang tidak bergolak, wanita itu dan pasangannnya tidak kuat untuk menghadapi cabaran dengan terlaksananya perintah kawalan pergerakan (PKP) sejak Mac tahun lalu.Dia dan suaminya merupakan pasangan jarak jauh sejak 2019 apabila dia terpaksa meninggalkan suaminya yang bekerja di Kedah, untuk bekerja di Kuala Lumpur.“Sebelum Covid-19 melanda, tiap-tiap minggu dia akan balik. Selepas PKP, dia tidak balik langsung untuk bertemu saya dan anak-anak,” katanya kepada MalaysiaNow.Semakin hari, Munirah merasakan hubungan dengan suaminya semakin renggang.Firasatnya terbukti benar apabila suaminya pulang pada hujung 2020 untuk berbincang mengenai perceraian mereka.“Bila dia bercakap mengenai cerai, saya dah agak.“Sebelum itu, saya ada minta dia berfikir masak-masak namun setelah melihat dia nekad mahukan perceraian, saya tak boleh buat apa.”Munirah yang bekerja sebagai kakitangan perkhidmatan pelanggan di Kuala Lumpur itu bercerai dengan pasangannya pada Mac tahun ini.Kini, dia bersendirian dalam membesarkan dua anaknya yang berusia empat tahun dan setahun enam bulan.“Anak yang sulung banyak kali juga tanya mana baba dia?“Ayah saya cakap tak perlu jelaskan dahulu mengenai perceraian kerana dia terlalu kecil untuk memahami situasi kami,” katanya.Munirah dan bekas suaminya adalah sebahagian daripada ribuan pasangan yang bercerai ketika pandemik melanda.Menjelaskan mengenai trend ini, pakar sosiologi Syarifah Fatimah Al Attas dari Universiti Islam Antarabangsa berkata, perceraian membawa impak yang lebih besar kepada golongan B40 yang kebanyakan bergantung kepada pendapatan daripada ketua keluarga sahaja.Lebih memburukkan, mereka tidak mempunyai akses untuk sesi kaunseling berbanding golongan yang mampu, mewujudkan situasi “persaingan” untuk kaunseling.“Kita nampak keciciran (anak-anak B40) apabila mereka tidak boleh menyertai sesi pelajaran online.“Bagi anak-anak yang lebih muda, mereka tidak tahu bahawa mereka perlukan sokongan. Jika ibu bapa tidak dapatkan sokongan kepada mereka, anak-anak ini akan menghadapi kesukaran dalam tempoh penyesuaian (adjustment period) dan memenuhi keperluan anak-anak mereka,” katanya.Katanya, ibu bapa yang boleh bercerai perlu mempraktikkan perceraian yang baik (good divorce) atau “co-parenting”.Menerusi good divorce, pasangan yang bercerai belajar bagaimana untuk kekal menguruskan anak dengan baik serta tidak bercakap buruk terhadap bekas pasangan di depan anak-anak.“Walaupun pasangan bercerai, mereka perlu pastikan anak-anak mereka kekal stabil dan bantu anak-anak mereka dalam menghadapi tempoh penyesuaian.“Di Malaysia, kita tidak mempunyai cukup data mengenai pasangan melakukan co-parenting selepas bercerai. Dalam kebanyakan kes yang kita jumpa dalam kertas kajian atau laporan daripada akar umbi. kebanyakannya ialah ibu atau bapa tunggal yang mengetuai keluarga,” katanya.Menjelaskan mengenai impak perceraian kepada masyarakat, katanya implikasi ekonomi seperti nafkah dan pembahagian harta antara perkara yang perlu dibimbangkan.“Kita juga kena melihat kesan kepada pasangan yang bercerai, sama ada ia positif atau tidak, kerana ia memberi impak kepada mereka selaku anggota masyarakat.“Bagi kanak-kanak yang terlibat dalam perceraian, implikasinya membabitkan pendidikan, kesejahteraan, sikap dan akses kepada peluang-peluang dalam kehidupan,” tambahnya.Namun anggota masyarakat juga mempunyai peranan bagi mengimbangi impak perceraian.Sharifah menggesa anggota masyarakat untuk memikirkan bagaimana untuk menyokong keluarga yang menghadapi perceraian.“Kanak-kanak menjadi collateral damage. Kehidupan mereka berubah tetapi kita berharap agar perubahan itu tidak berlaku secara negatif.“Bagaimana kita membina struktur dalam masyarakat dan seberapa banyak sokongan kita berikan kepada kanak-kanak serta ibu tunggal ini akan menentukan hasilnya.“Semakin banyak stigma, semakin kurang sokongan dan hasilnya akan menjadi lebih buruk.”Menurut Lembaga Penduduk dan Pembangunan Keluarga Negara (LPPKN), jumlah kes perceraian bagi golongan bukan Islam di seluruh Malaysia yang difailkan bagi tempoh bermula dari bulan Mac 2020 hingga Ogos 2021 adalah sebanyak 10,346 kes.Kes permohonan cerai yang difailkan di Mahkamah Syariah seluruh Malaysia membabitkan pasangan Muslim sejak Mac 2020 hingga Ogos ini yang dijana melalui sistem e-Syariah adalah sebanyak 66,440 kes keseluruhannya.Mengulas mengenai trend perceraian, pengerusi LPPKN, Mohd Nizar Zakaria berkata, selain kecurangan, ketua keluarga yang menghadapi masalah kehilangan punca pendapatan dan buntu untuk mencari jalan penyelesaian adalah antara punca rumah tangga bergolak.“Isu keganasan rumahtangga turut berlaku kerana individu tidak dapat mengawal emosi akibat terlalu lama tinggal di rumah dan perceraian berlaku disebabkan perkara yang tidak munasabah dan turut memberi kesan kepada perkembangan psikologi dan emosi anak-anak tanpa mereka sedari,” katanya kepada MalaysiaNow.Katanya, perceraian semasa tempoh PKP memberikan kesan berganda dari segi emosi dan kewangan kepada mereka yang terlibat, berbanding perceraian ketika sebelum pandemik melanda.Kata Nizar, penyelesaian jangka masa panjang terhadap isu ini ialah penguasaan ilmu kekeluargaan oleh suami dan isteri.“Ilmu yang diperoleh berupaya menentukan sejauh mana kejayaan seseorang dalam apa jua yang dilakukannya terutama dalam mencapai matlamat sesebuah perkahwinan.“Dalam erti kata mudah, penguasaan ilmu dapat membantu pasangan memanjangkan hayat perkahwinan mereka,” katanya.Namun beliau positif dengan pembukaan sektor ekonomi dan sosial akan datang, kebimbangan ibu bapa terhadap ekonomi keluarga akan mula berkurangan, seterusnya mempengaruhi penurunan kes konflik rumah tangga dan trend perceraian.


Selangor laksana pemberian 157,000 dos penggalak percuma mulai esok

Sebanyak 157,000 dos penggalak bagi vaksin Covid-19 akan diberikan secara percuma kepada penduduk di Selangor mulai esok di bawah Program SelVax Booster, kata Menteri Besar Selangor Amirudin Shari.Beliau berkata penduduk di negeri itu berumur 18 tahun dan ke atas yang telah lengkap menerima dua dos vaksin boleh mendapatkan dos penggalak dengan hadir terus (walk-in) ke klinik Selcare berhampiran.“Senarai klinik Selcare yang terlibat dalam pelaksanaan program SelVax Booster boleh didapati dalam laman sesawang https://selcareclinic.com/our-clinic/ atau melalui aplikasi SELangkah,” katanya pada sidang media hari ini.Orang ramai bagaimanapun dinasihatkan untuk mendaftar terlebih dahulu melalui aplikasi SELangkah untuk mendapatkan dos penggalak tersebut bagi mengelakkan kesesakan di klinik berkenaan.Beliau berkata dos penggalak yang diberikan adalah jenis Sinovac, yang sesuai diterima oleh mana-mana individu yang menerima apa jua jenis vaksin sebelum ini.“Dos ini untuk memberikan imunisasi yang lebih kepada masyarakat… keterbuktian dan keberkesanannya mungkin ada kelebihan masing-masing (bagi setiap jenis vaksin) tapi yang nyata Sinovac juga terbukti mampu mengekang risiko yang lebih parah terhadap mereka yang dijangkiti Covid-19,” katanya.Amirudin berkata semua maklumat penerimaan vaksinasi dos penggalak melalui program SelVax Booster akan dihantar oleh klinik terlibat melalui aplikasi MySejahtera.Pada masa yang sama, beliau berkata program tersebut akan turut dilaksanakan di beberapa lokaliti tertentu berdasarkan permintaan ahli-ahli Dewan Undangan Negeri di seluruh Selangor.Selain itu, kerajaan negeri akan turut melanjutkan Program Pengurusan Covid-19 Assessment Centre dan Pemantauan Pesakit Yang Menjalani Kuarantin Kendiri Melalui Aplikasi SELangkah bagi memperkukuh respons terhadap pandemik tersebut.“Melalui sistem ini, pesakit berjaya dinilai dalam tempoh masa yang pantas untuk dirujuk bagi rawatan lanjut melalui kaedah telekesihatan atau kemasukan ke pusat kuarantin dan hospital bagi mencegah kematian di rumah (brought-in-dead) dalam tempoh kuarantin,” katanya.Sehingga 26 November, sebanyak 616,980 rekod pemantauan pesakit telah dilaksana melalui sistem SELangkah dan berjaya mengenal pasti 38,809 kes dengan status kesihatan pesakit merosot semasa menjalani isolasi di rumah.


Mahkamah Persekutuan mulakan pendengaran rayuan Najib bagi kes SRC

Hari ini, Mahkamah Persekutuan dijadual mendengar rayuan bekas perdana menteri Najib Razak terhadap sabitan dan hukuman atas kesalahan penyelewengan RM42 juta dana SRC International Sdn Bhd.
Ia adalah rayuan terakhir Najib selepas panel tiga hakim Mahkamah Rayuan pada 8 Disember tahun lepas, mengekalkan sabitan dan hukuman penjara 12 tahun ke atas ahli Parlimen Pekan itu serta denda RM210 juta yang dikenakan oleh hakim Mahkamah Tinggi ketika itu, Mohd Nazlan Mohd Ghazali pada 28 Julai 2020.
Difahamkan, Mahkamah Persekutuan akan terlebih dahulu mendengar permohonan Najib untuk mengemukakan bukti baru dalam kes SRC dalam usahanya untuk mendapatkan perbicaraan semula.
Jika Najib gagal dalam permohonannya bagi menuntut perbicaraan semula kes SRC, Mahkamah Persekutuan dijangka meneruskan pendengaran rayuan Najib berhubung sabitan dan hukuman terhadapnya.
Mahkamah Persekutuan menetapkan 15 hingga 19 Ogos dan 23 hingga 26 Ogos untuk mendengar rayuan.
Ahli politik berusia 69 tahun itu telah menukar pasukan peguamnya hanya 21 hari sebelum rayuan dengan melantik peguam jenayah terkemuka Hisyam Teh Poh Teik sebagai peguam utamanya, manakala Tertuan Zaid Ibrahim Suflan TH Liew & Partners' (ZIST) rakan kongsi Liew Teck Huat dan Rueben Mathiavaranam sebagai menjadi peguam cara barunya untuk rayuan itu.
Sebelum ini, firma guaman Tetuan Shafee & Co yang diketuai oleh Muhammad Shafee Abdullah telah mewakili Najib dalam kes SRC sejak pertama bekas perdana menteri itu didakwa, bagaimanapun pada 26 Julai, Najib bertindak memberhentikan serta-merta firma dan peguam terbabit daripada mewakilinya dalam rayuan terakhirnya.
Pada 26 Julai, pasukan peguam baru Najib memohon Mahkamah Persekutuan untuk menangguhkan pendengaran rayuan kerana "pasukan baru sepenuhnya telah mengambil alih" kes SRC.
Walau bagaimanapun, pada 28 Julai, Mahkamah Persekutuan menolak permohonan penangguhan pasukan pembelaan Najib dan mengarahkan perbicaraan rayuan dimulakan pada 15 Ogos seperti yang dijadualkan.
Najib telah mengemukakan 94 alasan dalam petisyen rayuannya mengenai alasan beliau harus dibebaskan daripada pertuduhan itu.
Antara alasan yang dibangkitkan dalam petisyen itu ialah kedua-dua mahkamah (Mahkamah Rayuan dan Mahkamah Tinggi) telah tersilap fakta dan/atau undang-undang dengan gagal menilai bukti dengan betul dan gagal mengiktiraf perbezaan antara fakta terbukti dan tidak terbukti, dan antara inferens yang dibenarkan dibuat, dan tekaan semata-mata berdasarkan cadangan, dakwaan tidak berasas, sangkaan, syak wasangka, dan khabar angin.
Najib didakwa pada 4 Julai 2018, sekali gus kes pertama seumpamanya dalam sejarah kehakiman negara.
Pada 28 Julai 2020, hakim Mohd Nazlan, yang kini hakim Mahkamah Rayuan, menjatuhkan hukuman penjara 10 tahun kepada Najib bagi setiap tiga pertuduhan pecah amanah jenayah (CBT) dan setiap tiga pertuduhan pengubahan wang haram, dan penjara 12 tahun serta denda RM210 juta (jika gagal bayar, penjara lima tahun) bagi tuduhan menyalahgunakan kedudukan.
Bagaimanapun, Najib hanya perlu menjalani hukuman penjara 12 tahun kerana hakim mengarahkan semua hukuman penjara berjalan serentak.
Najib kini dibebaskan selepas diikat jamin sebanyak RM2 juta dengan dua penjamin sementara menunggu rayuan.
Pendakwaraya ad hoc V Sithambaram akan hadir untuk responden (pendakwa raya) manakala peguam Hisyam, Liew dan Rueben mewakili Najib sebagai perayu.
Setiap wakil media yang mempunyai kebenaran untuk menghadiri perbicaraan akan diberikan pas media dengan pas biru untuk wartawan dan pas kuning untuk jurugambar dan juruvideo.


Cek RM9.5 juta dari Najib kepada Shafee bukan pinjaman, kata saksi

Mahkamah Tinggi Kuala Lumpur hari ini diberitahu bahawa dua keping cek bernilai RM9.5 juta yang diterima peguam Muhammad Shafee Abdullah dari Najib Razak bukan satu pinjaman.Sebaliknya, bekas pegawai Lembaga Hasil Dalam Negeri (LHDN) Syed Nasrul Fahmi Syed Mohamad berkata berdasarkan dokumen dan fakta diperoleh semasa siasatan, wang itu adalah bayaran pendahuluan bagi perkhidmatan guaman diberikan Shafee kepada bekas perdana menteri itu.“Untuk mengatakan ia satu pinjaman adalah satu kesalahan dan boleh menyebabkan ramai akan menukar invois masing-masing kepada pinjaman bagi elak bayar cukai,” katanya.Saksi pendakwaan ketujuh itu berkata demikian semasa disoal balas peguam Harvinderjit Singh yang mewakili Shafee pada perbicaraan kes peguam itu yang didakwa menerima wang hasil kegiatan haram berjumlah RM9.5 juta dari Najib dan dua pertuduhan membuat penyataan palsu kepada LHDN.Terdahulu, Harvinderjit merujuk kepada saksi berkenaan surat antara Shafee dan Najib yang menyatakan bahawa bayaran upah guaman hanya akan ditentukan selepas semua kes berkaitan petisyen pilihan raya selesai.Berdasarkan surat bertarikh 12 September 2013, RM9.5 juta merupakan bil guaman dikenakan oleh firma Shafee & Co, kebanyakannya bagi 46 kes membabitkan petisyen pilihan raya yang Shafee bertindak sebagai peguam bagi pihak Umno dan Barisan Nasional (BN).Surat itu turut menyatakan Muhammad Shafee memohon Najib untuk mengeluarkan cek bernilai RM4.3 juta atas namanya sebagai pendahuluan atau pinjaman sebelum bil akhir dikeluarkan untuk kegunaan segera tertuduh selain peguam itu turut memohon sekeping lagi cek bernilai RM5.2 juta dikeluarkan bagi tujuan serupa.Cek berjumlah RM9.5 juta yang dimasukkan ke akaun peribadi Shafee merupakan jumlah selepas potongan bayaran asal RM11.5 juta.Ditanya Harvinderjit sama ada saksi itu bersetuju bahawa sekiranya wang RM9.5 juta yang diterima Shafee adalah satu pinjaman, ia tidak perlu dilaporkan kepada LHDN sebagai cukai pendapatan, Syed Nasrul menjawab “setuju”.Berdasarkan pernyataan saksi, Syed Nasrul berkata Shafee gagal melaporkan pendapatan RM9.5 juta yang diterima peguam itu kepada LHDN.Saksi itu berkata pada ruangan pendapatan tahun kebelakangan yang belum dilaporkan di Borang B Bagi Tahun Taksiran 2013 dan 2014, mendapati Shafee tidak pernah melaporkan pendapatan tersebut.“Shafee telah ingkar mengemukakan borang tersebut mengikut Seksyen 77 (1) Akta Cukai Pendapatan (ACP) 1967. Borang itu lewat dikemukakan iaitu lebih kurang sembilan bulan daripada tarikh 30 Jun 2014 dan beliau hanya melaporkan pendapatan perniagaan sebanyak RM3,173,007 dan membayar cukai sebanyak RM264,720.10 bagi Tahun Taksiran 2013 itu,” katanya.Syed Nasrul berkata Borang B Tahun Taksiran 2014 pula perlu dikemukakan kepada LHDN pada 30 Jun 2015 dan LHDN menerimanya pada 29 Jun 2015.“Beliau (Shafee) hanya melaporkan pendapatan perniagaan sebanyak RM3,391,108 dan membayar cukai RM319,959.96 bagi Tahun Taksiran 2014 tersebut,” katanya.Menurut Syed Nasrul, terdapat peninggalan khusus bagi Tahun Taksiran 2013 berkaitan penerimaan bayaran sebanyak RM9.5 juta dari Najib, dibayar dalam dua cek iaitu RM4.3 juta yang dikeluarkan pada September 2013 dan RM5.2 juta pada Februari 2014.“Berdasarkan kepada dokumen dikemukakan oleh pembayar cukai (Shafee), penerimaan bayaran RM9.5 juta adalah berkaitan bayaran ke atas perkhidmatannya sebagai peguam kepada pihak UMNO dan BN berhubung 46 kes pilihan raya yang dikendalikan oleh beliau pada 2004 dan 2006,” katanya.Saksi itu berkata berdasarkan kepada peruntukan perundangan tersebut dan merujuk kepada dokumen berkaitan bayaran RM9.5 juta yang diterima Shafee, ia merupakan suatu pendapatan diterima daripada aktiviti perniagaan dengan memberi perkhidmatan guamannya.“Pendapatan tersebut adalah tertakluk kepada pengenaan cukai di bawah Seksyen 4 (a) ACP 1967. Pendapatan RM9.5 juta itu adalah terakru pada Tahun Taksiran 2013 dan Tan Sri Shafee telah gagal melaporkan pendapatan tersebut dalam tahun taksiran berkenaan,” katanya.Shafee didakwa menerima wang hasil kegiatan haram berjumlah RM9.5 juta melalui dua cek dikeluarkan oleh Najib, yang dimasukkan ke dalam akaun CIMB Bank Berhad miliknya.Shafee didakwa menerima cek RM4.3 juta pada 13 September 2013 dan RM5.2 juta pada 17 Februari 2014.Peguam itu juga berdepan dua pertuduhan terlibat dalam transaksi hasil daripada aktiviti haram, iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014.Perbicaraan di hadapan Hakim Datuk Muhammad Jamil Hussin bersambung 22 Februari ini.


Pembelajaran di universiti awam tidak tertangguh, kata menteri

Kementerian Pengajian Tinggi (KPT) mengesahkan sebanyak 435,994 pelajar sepatutnya mendaftar di universiti awam (UA) pada 9 Oktober 2020.Menterinya, Noraini Ahmad berkata daripada jumlah itu 111,009 atau 25.5% adalah mahasiswa baru manakala 324,985 adalah penuntut yang akan menyambung pengajian untuk semester berikutnya bagi sesi akademi 2020/2021.Tambahnya sehingga 24 November 2020, 44,188 pelajar universiti awam masih berada di kampus masing-masing bagi meneruskan pembelajaran masing-masing.“Untuk maklumat Yang Berhormat setakat ini tiada kursus dan pembelajaran di UA yang tertangguh kerana mereka sudah membuat penjadualan semula kalendar akademi masing-masing.“KPT juga memberikan kelonggaran kepada lima kategori berkeperluan sekiranya mempunyai masalah dari segi akses kepada internet dan segalanya.“Mereka juga akan dibenarkan pulang ke kampus secara berperingkat bagi memenuhi keperluan pembelajaran dan pengajaran (PdP) untuk bidang pengajian berdepan masalah untuk melaksanakan PdP secara atas talian,” katanya di Dewan Rakyat, hari ini.Noor Amin Ahmad (PH-Kangar) meminta menteri pengajian tinggi menyatakan apakah usaha dilakukan oleh kementerian untuk membantu mahasiswa yang tidak mempunyai akses internet untuk meneruskan PdP berikutan penutupan UA akibat penularan pandemik Covid-19 sekarang.“KPT juga memberikan kelonggaran kepada lima kategori berkeperluan sekiranya mempunyai masalah dari segi akses kepada internet dan segalanya.Mengulas lanjut, Noraini berkata lima kategori yang mana mahasiswanya dibolehkan kembali ke kampus adalah pelajar pasca siswazah mod penyelidikan di universiti awam dan swasta yang sedang menjalankan kajian.“Kategori kedua pelajar tahun akhir sama ada peringkat sijil, diploma dan ijazah sarjana muda dan ketiga, pelajar semester tahun akhir yang tidak mempunyai akses internet.“Keempat pelajar berkeperluan khas yang mengikuti program latihan teknikal dan vokasional di politeknik dan kolej Komuniti serta terakhir pelajar sesi kemasukan baru bagi sesi akademi 2020/2021 di semua universiti awam/swasta, Politeknik dan kolej komuniti.“UA juga telah diminta membuat perancangan jadual akademik yang rapi berpandukan SOP MKN. Sekiranya berlaku senario di mana jadual makmal penuh, UA dibenarkan untuk menawarkan semester tiga atau semester pendek bagi pelajar untuk memenuhi keperluan kursus terbabit.”


Banjir di Klang, 3 pusat pemindahan mangsa dibuka

Sebanyak tiga pusat pemindahan sementara (PPS) dibuka di daerah Klang susulan beberapa kawasan penempatan penduduk khususnya di Pelabuhan Klang dinaiki air ekoran hujan lebat sejak 2 petang semalam dan berterusan sehingga kini.Pengarah Bomba Selangor Norazam Khamis ketika dihubungi berkata setakat 10 malam tadi, PPS yang dibuka adalah di Sekolah Rendah Agama (SRA) Kampung Delek, SRA Pulsu Indah dan Sekolah Kebangsaan Telok Gong yang melibatkan 113 orang mangsa.“Antara kawasan di Klang yang dinaiki air setinggi satu meter adalah di Kampung Nelayan, Teluk Gong, Pelabuhan Klang yang membabitkan 106 orang mangsa,” katanya ketika dihubungi.Beliau berkata pihaknya giat menjalankan kerja-kerja menyelamat dan membawa mangsa-mangsa yang dikhuatiri masih berada di kawasan dinaiki air itu.Sementara itu, di daerah Kuala Langat setakat 7 petang tadi, bomba turut menyelamat sebuah keluarga terdiri daripada seorang wanita warga emas berusia sekitar 60-an dan empat orang kanak-kanak berusia lingkungan empat dan lima tahun susulan kawasan rumah mereka di Jalan Nangka, Banting dinaiki air pada kedalaman satu meter.“Kesemua mereka telah berjaya dibawa ke tempat selamat dan menunggu untuk dibawa ke PPS.“Kita juga berjaya menyelamat satu lagi keluarga di sebuah rumah di Jalan Perepat, Taman Dato Hormat, Telok Panglima Garang susulan air naik pada kedalaman satu meter terdiri daripada dua wanita berusia 30-an dan seorang lelaki sekitar 50-an.“Mereka ini telah dihantar ke PPS di Dewan Telok Panglima Garang,” katanya yang menjelaskan paras air di kawasan berkenaan setakat 10 malam ini juga sudah mula surut.


PRN Melaka medan PN uji kekuatan

Pilihan Raya Negeri (PRN) Melaka akan menjadi medan uji kaji Perikatan Nasional (PN) untuk melihat sejauh mana gabungan parti baru itu akan memberi impak dan cabaran terhadap Barisan Nasional (BN) dan Pakatan Harapan (PH), kata Pengarah Eksekutif Ilham Centre, Hisommudin Bakar.Beliau berkata pencapaian PN di PRN Melaka ke-15 itu juga boleh dijadikan sebagai penilaian asas kekuatan gabungan itu memandangkan tiada data terdahulu yang boleh dijadikan sebagai rujukan terhadap prestasi mereka.Walaupun PN dilihat sebagai “underdog”, Hisommudin berkata, gabungan parti itu dipercayai akan memberi persaingan kuat berdasarkan aspek penampilan calon serta pengumuman manifesto yang dilihat mengetengahkan kriteria yang lebih menjurus kepada integriti.“Selain menampilkan ramai calon ‘muka baru’ yang dikatakan profesional, mereka juga ketengahkan jumlah calon wanita paling ramai iaitu seramai enam orang. Selain itu manifesto yang diumumkan juga menumpukan kepada integriti,” katanya kepada MalaysiaNow.“Namun begitu, sama ada PN mampu meraih peralihan undi akan menjadi persoalan utama dan ditentukan pada 20 November ini.”Tambah Hisommudin, PN perlu meraih sekurang-kurangnya 40% undi dalam pertembungan tiga penjuru untuk tampil sebagai pememang.“Kekuatan asas PN ialah undian dari PAS, jadi kita akan lihat sejauh mana Bersatu dan Gerakan boleh menyumbang dalam memberi angka sokongan yang signifikan kepada PN,” tambahnya.Mengulas mengenai pemerhatian terhadap PRN Melaka secara menyeluruh, Hisommudin berkata, sukar untuk badan penyelidik itu meramalkan parti atau calon yang mempunyai kelebihan memandangkan aktiviti berkempen secara bersemuka tidak dibenarkan oleh Suruhanjaya Pilihan Raya (SPR) ketika mengumumkan prosedur operasi standard (SOP) PRN Melaka pada minggu lalu.Bagaimanapun, beliau berkata, peratusan mengundi dijangka rendah untuk PRN ini dengan kemungkinan pengundi dari luar kawasan tidak akan balik mengundi.“Selain itu, pengundi Cina juga tidak menunjukkan keterujaan seperti pada Pilihan Raya Umum ke-14 (PRU14) jadi, kelebihan lebih menjurus kepada BN.“Ia kerana Melaka mempunyai asas sokongan BN yang kuat, jadi mereka yang melakukan ‘swing vote’ terutamanya dalam kalangan pengundi muda dari luar kawasan dijangka tidak balik, situasi ini akan memanfaatkan BN,” ulasnya.Bagi calon bebas pula, Hisommudin berkata, sukar bagi calon kategori ini mengatasi PN, BN dan PH berdasarkan trend pengundian di Semenanjung Malaysia.“Saya tidak menafikan ketrampilan dan peluang bagi calon bebas, tetapi berdasarkan corak pengundian dan rekod di Semenanjung, peluang terhadap calon bebas agak minima,” tambah beliau.Ditanya mengenai keberkesanan berkempen secara dalam talian, beliau berkata, pencapaian meraih jumlah sokongan tinggi dalam media sosial tidak mencerminkan keadaan sebenar kerana kehadiran “penyokong” secara maya itu tidak dapat dibuktikan sama ada mereka sememangnya pengundi di Melaka atau sekadar penyokong dari negeri lain.“Apabila buat sidang media secara live (siaran langsung) sama ada di Facebook, kita tidak pastikan sama orang ramai yang sertai untuk menonton itu adalah pengundi atau orang luar.“Jadi angka yang dipaparkan dalam sesi live itu tidak boleh dijadikan sebagai pengukur sama ada pengundi tolak atau terima calon yang dipertandingkan,” tambahnya.


Kes harian lepasi 2,100 jangkitan, 3 lagi terkorban

2,124 kes baru Covid-19 direkodkan hari ini menjadikan jumlah keseluruhan sebanyak 4,485,419 kes.Sebanyak 2,303 pesakit turut dilaporkan sembuh, menjadikan jumlah keseluruhan kes sembuh sebanyak 4,419,997.Ketika ini, 29,789 kes aktif direkodkan, dengan 28,569 atau 95.9% daripadanya sedang menjalani kuarantin kendiri.Dalam pada itu, 20 (0.1%) kes kini berada di pusat kuarantin sementara 1,165 (3.9%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 35 kes dan 22 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 56.8% dengan kes Covid-19 merangkumi 6%.Tiga lagi korban dilaporkan termasuk dua kes kematian sebelum tiba di hospital menjadikan kes keseluruhan kematian adalah sebanyak 35,633 orang.


Agong kurnia darjah kebesaran persekutuan, pingat kepada 1,200 penerima

Yang di-Pertuan Agong Sultan Abdullah Sultan Ahmad Shah hari ini berkenan mengurniakan Darjah Seri Setia Mahkota (SSM) yang membawa gelaran “Tun” kepada bekas ketua hakim negara Richard Malanjum dan bekas pengerusi Kumpulan Felda Raja Muhammad Alias Raja Muhammad Ali.Dua tokoh itu mendahului senarai 44 penerima Darjah Kebesaran, Bintang dan Pingat Persekutuan bersempena Hari Keputeraan Rasmi Yang di-Pertuan Agong Tahun 2021 pada istiadat pengurniaan hari pertama yang berlangsung di Istana Negara di sini.Malanjum, 69, merupakan antara beberapa penerima bagi 2020 manakala Raja Muhammad Alias merupakan antara keseluruhan 1,207 penerima penerima Darjah Kebesaran, Bintang dan Pingat Persekutuan tahun ini.Malanjum, dilantik sebagai ketua hakim negara pada 11 Julai 2019, serta pernah berkhidmat sebagai hakim besar Sabah dan Sarawak dari 2006 hingga 2018 sebelum bersara pada 12 April tahun lepas.Sementara itu, Raja Muhammad Alias, 89, berkhidmat sebagai pengerusi Kumpulan Felda sejak 1966 hingga 2001 serta memegang jawatan pengerusi Yayasan Felda pada 1998.Turut berangkat ke istiadat itu ialah Raja Permaisuri Agong Hajah Azizah Aminah Maimunah Iskandariah dan turut dihadiri Perdana Menteri Ismail Sabri Yaakob.Selain itu, Agong juga mengurniakan Darjah Panglima Mangku Negara (PMN) yang membawa gelaran “Tan Sri” kepada dua penerima iaitu Ketua Menteri Sarawak Abang Johari Openg dan Ketua Polis Negara Acryl Sani Abdullah Sani.Sultan Abdullah juga berkenaan menganugerahkan Darjah Panglima Setia Mahkota (PSM) bagi 2020 dan 2021 yang membawa gelaran “Tan Sri” kepada 19 individu iaitu iaitu Gabenor Bank Negara Nor Shamsiah Mohd Yunus dan Pengerusi Universiti Teknologi Mara (UiTM) Syed Zainal Abidin Syed Mohamed Tahir yang menerimanya bagi tahun lepas.Sementara itu, 17 penerima Darjah PSM tahun ini terdiri daripada Yang Dipertua Dewan Rakyat Azhar Azizan Harun, bekas Menteri Pengangkutan Liow Tiong Lai, Duta Khas Perdana Menteri ke Timur Tengah dan juga Presiden PAS Abdul Hadi Awang, hakim besar Sabah dan Sarawak Abang Iskandar Abang Hashim serta Ketua Pesuruhjaya Suruhanjaya Pencegahan Rasuah Malaysia Azam Baki.Turut menerima PSM ialah Ketua Setiausaha Kementerian Luar Muhammad Shahrul Ikram Yaakob, Speaker Dewan Undangan Negeri Sarawak Mohamad Asfia Awang Nassar, Presiden Universiti Islam Antarabangsa Malaysia (UIAM) Mohd Daud Bakar, pakar astronomi dan profesional astrofizik Mazlan Othman, Ahli Lembaga Pengarah Institut Integriti Malaysia Ismail Ibrahim.Penerima lain ialah Ahli Lembaga Pengarah Khazanah Nasional Berhad Mohammed Azlan Hashim, Pengarah Eksekutif Leong Hup International Berhad Lau Eng Guang, Pengerusi Eksekutif The Edge Media Group Tong Kooi Ong, bekas Timbalan Menteri Pertanian dan Industri Asas Tani Mohd Shariff Omar, Pengerusi Ikhlas Capital Mohamed Nazir Abdul Razak, Pengerusi Eksekutif LB Aluminium Berhad Leow Chong Howa dan Pengarah Eksekutif Infinity Logistics and Transport Ventures Limited Tan Jyh Yaong.Turut dianugerah PSM ialah bekas Timbalan Ketua Polis Negara Mazlan Mansor, Presiden Majlis Olimpik Malaysia Mohamad Norza Zakaria, Ketua Pegawai Eksekutif The Lotus Corporation Bhd R Doraisingam, Pengerusi Petroliam Nasional Berhad (Petronas) Ahmad Nizam Salleh, Presiden Kumpulan Sunway Group Berhad Chew Chee Kin, Pengarah Urusan Platinum Victory Holdings Sdn Bhd Gan Yu Chai serta Pengasas dan Pengarah Urusan Sena Group of Companies Tan Boon Hock.Yang di-Pertuan Agong turut mengurniakan Darjah Panglima Jasa Negara (PJN) yang membawa gelaran “Datuk” kepada 18 individu antaranya hakim Mahkamah Rayuan M. Nantha Balan, hakim Mahkamah Rayuan Darryl Goon Siew Chye, bekas pemain badminton kebangsaan Mohmed Misbun Sidek, Ketua Pegawai Eksekutif Celcom Axiata Berhad Mohamad Idham Nawawi dan Timbalan Ketua Menteri Sabah II Jeffrey Kitingan.Pada istiadat pengurniaan hari ini, Sultan Abdullah juga berkenan mengurniakan Darjah Panglima Setia Diraja (PSD) yang membawa gelaran “Datuk” kepada bekas Pengarah Cawangan Tenaga Kerja Bahagian Perkhidmatan Anggota Markas Angkatan Tentera Malaysia Mejar Jeneral (B) S. Suriakala yang merupakan penerima tahun lepas.Penerima PSD pada tahun ini pula ialah Setiausaha Bahagian, Bahagian Sumber Manusia, Jabatan Perdana Menteri Shahrul Kamal Osman dan bekas Asisten Ketua Staf Perkhidmatan Anggota, Markas Angkatan Tentera Leftenan Jeneral (B) Haji Azlan bin Abdul Rahman.


Kesihatan mental, inisiatif bantu pembeli rumah pertama antara tumpuan Dewan Rakyat ini

Usaha mengatasi masalah kesihatan mental dalam kalangan rakyat Malaysia dan inisiatif bagi membantu pembeli rumah pertama, antara yang dibangkitkan pada persidangan Dewan Rakyat, hari ini.
Menurut Aturan Urusan Mesyuarat di laman rasmi Parlimen, soalan mengenai kesihatan mental itu akan dibangkitkan Mohd Sany Hamzan (PH-Hulu Langat) kepada menteri kesihatan pada sesi soal jawab.
Soalan sama ada kerajaan berhasrat melaksanakan pemberian subsidi perumahan kepada pembeli rumah pertama akan dikemukakan Shaharizukirnain Abd Kadir (PN-Setiu).
Beliau ingin tahu sama ada subsidi itu akan melibatkan golongan B40 dan M40, serta memperluas Skim Pembiayaan Rent-To-Own (RTO) kepada semua pembeli rumah pertama.
Turut tersenarai, soalan Yeo Bee Yin (PH-Puchong) kepada menteri sumber asli, alam sekitar dan perubahan iklim berhubung respons pelbagai industri dan pasaran terhadap Voluntary Carbon Trading (VCM).
Abdul Khalib Abdullah (PN-Rompin) pula akan membangkitkan soalan mengenai rancangan menambah baik sistem pengangkutan awam di seluruh negara dalam jangka masa lima tahun kepada menteri pengangkutan.
Selain itu, Wong Chen (PH-Subang) meminta menteri dalam negeri menyatakan komitmen kerajaan untuk menyahjenayahkan kesalahan dadah kecil dalam usaha mengurangkan populasi banduan penjara di Malaysia.
Selesai sesi soal jawab, menteri-menteri akan menjawab perbahasan Rang Undang-Undang Perbekalan 2023 di peringkat dasar mengikut kementerian masing-masing.


Kerajaan cadang usul ungkai Ordinan Darurat

Kerajaan hari ini membentangkan usul mengungkai ordinan-ordinan darurat bagi dibahas ahli Parlimen dan digulung oleh kementerian berkaitan di Dewan Rakyat.Ia meliputi Ordinan Darurat (Kuasa-Kuasa Perlu) 2021; Ordinan Darurat (Pencegahan dan Pengawalan Penyakit Berjangkit) (Pindaan) 2021; Ordinan Darurat (Standard Minimum Perumahan, Penginapan dan Kemudahan Pekerja) (Pindaan) 2021 dan Ordinan Darurat (Kuasa-Kuasa Perlu) (No. 2) 2021.Selain itu, ia turut meliputi Ordinan Darurat (Kuasa-Kuasa Perlu) (Pindaan) 2021; Ordinan Darurat (Kehadiran Wajib Pesalah-Pesalah) (Pindaan) 2021; dan Ordinan Darurat (Kumpulan Wang Amanah Negara) (Pindaan) 2021.Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar ketika membentangkan usul itu berkata Proklamasi Darurat dan apa-apa ordinan yang dimasyhurkan di bawah Fasal (2B) Perkara 150 Perlembagaan Persekutuan hendaklah dibentangkan di hadapan kedua-dua Majlis Parlimen.“Kerajaan akan memastikan pengungkaian ketujuh-tujuh ordinan ini tidak akan menjejaskan pengawalan ancaman pandemik demi kesejahteraan rakyat, keselamatan dan ketenteraman awam serta pemulihan ekonomi negara,” katanya.


Assad menang pilihan raya Syria, terajui pentadiran penggal keempat

Parlimen Syria pada Khamis mengumumkan kemenangan Presiden Bashar al-Assad dalam Pilihan Raya Presiden 2021, kemenangan penggal keempat beliau dalam tempoh tujuh tahun.Speaker Parlimen Hamoudeh Sabbagh, mengatakan Assad menang 95.1% undi berbanding 88.7% pada pilihan raya 2014, lapor Xinhua.Menurut beliau, kira-kira 14 juta daripada 18 juta pengundi yang memenuhi syarat dari dalam dan luar Syria mengundi, dengan kadar yang keluar mengundi 78.64%.Sebilangan besar penyokong Assad memenuhi Dataran Umayyah, di ibu kota Syria, Damsyik, untuk meraikan kemenangan Assad, mengibarkan bendera Syria dan poster Assad, dengan lagu kebangsaan berkumandang daripada pembesar suara.Sepanduk yang menyokong Assad turut dipasang di sekitar dataran dan jalan-jalan utama di ibu kota itu.Kemenangan Assad telah dijangka kerana pesaing pilihan rayanya adalah pemimpin pembangkang yang kurang berpengaruh dan seorang bekas menteri kabinet.Pilihan raya diadakan pada Rabu dengan pusat undi dibuka hingga tengah malam.Kerajaan Syria telah mendorong para pengundi untuk keluar mengundi demi “masa depan Syria.”Pada 17 Julai 2000, Assad menggantikan ayahnya Hafez al-Assad sebagai presiden Syria.Di bawah perlembagaan Syria yang diterima pakai pada 2012, presiden Syria berhak untuk memegang jawatan itu dua kali, bermaksud ini akan menjadi penggal terakhir Assad dalam jawatan itu.


Kes harian kekal bawah 2,000 jangkitan, 3 lagi terkorban

1,971 kes baru Covid-19 direkodkan semalam menjadikan jumlah keseluruhan sebanyak 4,803,624 kes.
Sebanyak 2,389 pesakit turut dilaporkan sembuh, menjadikan jumlah keseluruhan kes sembuh sebanyak 4,740,398.
Ketika ini, 26,949 kes aktif direkodkan, dengan 25,648  atau 95.2% daripadanya sedang menjalani kuarantin kendiri.
Dalam pada itu, lapan (0.0%)  kes kini berada di pusat kuarantin sementara 1,224 (4.5%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 69 kes dan 49 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 58%, dengan kes Covid-19 merangkumi 36.7%.
Tiga lagi kematian dilaporkan menjadikan kes keseluruhan sebanyak 36,277 orang.


Saarani mengadap Sultan Nazrin berhubung pembubaran DUN esok

Menteri Besar Saarani Mohamad akan menghadap Sultan Perak Sultan Nazrin Shah di Istana Kinta pukul 2 petang esok bagi mendapatkan perkenan untuk membubarkan Dewan Undangan Negeri (DUN) Perak.
"Saya baru dapat perkenan untuk menghadap baginda petang esok,” kata Saarani kepada media selepas menghadiri Hari Bertemu Pelanggan Kerajaan Negeri Perak Daerah Kerian hari ini.
Beliau berkata mesyuarat mingguan kerajaan negeri akan diadakan seperti biasa pagi esok, sebelum beliau mengadap Sultan Perak pada sebelah petangnya, dan kenyataan rasmi berhubung pembubaran DUN dijangka akan dikeluarkan pihak istana.
DUN Perak kini dianggotai 25 Ahli Dewan Undangan Negeri dari Barisan Nasional (BN), DAP (15), Amanah (lima), Bersatu (empat), PAS (tiga), PKR (tiga), PBM (tiga) dan bebas (satu).
Semalam, Pengerusi BN Ahmad Zahid Hamidi berkata DUN di bawah pentadbiran BN kecuali Melaka, Johor dan Sabah akan dibubarkan serentak dengan pembubaran Parlimen bagi memberi laluan kepada Pilihan Raya Umum ke-15 (PRU15).
Perdana Menteri Ismail Sabri Yaakob mengumumkan pembubaran Parlimen berkuat kuasa 10 Oktober untuk memberi laluan kepada PRU selepas diperkenankan Yang di-Pertuan Agong Sultan Abdullah Sultan Ahmad Shah.


Kes harian lepasi 2,000 sekali lagi, 3 lagi terkorban

2,093 kes baru Covid-19 direkodkan hari ini menjadikan jumlah keseluruhan sebanyak 4,542,705 kes.Sebanyak 2,082 pesakit turut dilaporkan sembuh, menjadikan jumlah keseluruhan kes sembuh sebanyak 4,481,018.Ketika ini, 25,952 kes aktif direkodkan, dengan 24,929 atau 96.1% daripadanya sedang menjalani kuarantin kendiri.Dalam pada itu, 15 (0.1%) kes kini berada di pusat kuarantin sementara 985 (3.8%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 23 kes dan 18 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 61.1% dengan kes Covid-19 merangkumi 5.3%.Tiga kes kematian dilaporkan menjadikan kes keseluruhan kematian adalah sebanyak 35,735 orang.


‘Besar pun cantik’: Gemuk trend yang semakin diterima?

Sejak sekian lama, masyarakat dunia mempunyai obsesi melampau terhadap golongan kurus sehingga golongan yang gemuk atau berbadan besar seringkali tidak mendapat tempat dalam kehidupan seharian.Di papan-papan iklan, akhbar dan majalah, golongan kurus seringkali dikedepankan sebagai model untuk menghiasi sesuatu iklan.Bagaimanapun sejak akhir-akhir ini, keadaan mulai berubah.Stesen televisyen swasta di Malaysia umpamanya sudah mula menonjolkan golongan berbadan besar sebagai pengacara berita, sesuatu yang tidak mungkin dapat dilihat sebelum ini.Contohnya seperti pelawak, pelakon dan pengacara televisyen Sherry Alhadad yang berbadan besar kini sering diundang sebagai pengacara untuk rancangan dan anugerah berprestij disiarkan secara langsung di kaca televisyen oleh beberapa syarikat penyiaran tempatan.Malahan Mattel, syarikat pengeluar anak patung terkemuka turut memperkenalkan Barbie dengan saiz gempal sejak empat tahun lalu.Di pentas peragaan dan butik-butik pakaian, model bersaiz besar mendapat tempat dan sambutan hangat.Perkembangan ini sudah sampai ke satu tahap di mana ramai orang sudah mula menerima dan meraikan golongan berbadan besar.Berbeza dengan keadaan sebelum ini apabila mereka yang berbadan besar sering dikaitkan dengan kegemukan, obesiti, tidak sihat, kuat makan dan tidak menarik.Trend terbaru dietBagaimanapun, akhir-akhir ini, menjadi sangat lapuk untuk mengakui anda sedang cuba menurunkan berat badan sedangkan semua orang kini mengamalkan konsep baru dikenali sebagai “clean eating”.Konsep diet ini mula diperkenalkan di Amerika Syarikat (AS) lebih kurang 20 tahun lalu dengan menegaskan pemakanan mengikut pengambilan kalori yang diperlukan oleh badan adalah berbeza bagi setiap individu.Secara ringkasnya, asalkan seseorang itu mengambil kalori yang tepat untuk badan masing ianya sudah memadai tanpa mengira mereka berbadan besar atau kurus.Sebenarnya, fenomena ini bukan sesuatu yang baru.Tabiat pemakanan dan cara memasak daripada pelbagai kebudayaan Eropah semasa Zaman Pertengahan (abad ke-5 hingga abad ke-16) meletakkan pengambilan kalori yang tinggi khusus kepada golongan bangsawan.Golongan elit di Eropah ketika itu mempunyai imej seperti berbadan besar dan disediakan menu serta sajian khas yang terdiri hanya daripada daging khinzir, ayam, burung dan ikan kod.Mereka perlu kelihatan gemuk sebagai satu reputasi darjat bangsawan ketika itu.Manakala bagi golongan bawahan dan hamba mempunyai akses kepada bahan makanan yang sangat terhad seperti roti dan minuman yang boleh diambil dari sungai dan perigi.Ketika itu, air dipandang sebagai satu pilihan biasa untuk minum dan minuman beralkohol sentiasa menjadi kegemaran golongan bangsawan kerana dianggap lebih berkhasiat untuk pencernaan berbanding air.Golongan hamba seringkali dipaparkan melalui karya-karya seni dan sejarah sebagai sangat kurus dan berbaju nipis, satu perbezaan ketara dengan golongan bangsawan.Beberapa tahun sebelum revolusi industri bermula, pola pemakanan yang berasaskan bijirin dan gandum untuk kelas yang lebih rendah mulai berubah.Golongan bangsawan mula mengimpikan bentuk badan yang lebih ramping dan kurus susulan perkembangan fesyen pakaian yang kian berkembang akibat permintaan yang tinggi oleh elitis dan kepesatan industri tekstil di Eropah.Perubahan-perubahan itu berperanan meletakkan asas makanan dan masakan untuk Eropah moden hingga ke hari ini.Dengan itu, banyak cara untuk memastikan golongan bangsawan mendapat tubuh badan yang ideal.Antaranya puasa daripada mengambil sebarang makanan berkalori tinggi seperti daging dan sayur-sayuran.Sebaliknya, mereka hanya mengambil roti dah makanan tenusu serta telur.Hanya selepas revolusi industri, daging menjadi lebih umum kepada golongan pertengahan bahkan juga untuk orang miskin.Ini bermaksud, tenaga kerja berkurangan akibat revolusi dan upah melonjak naik.Kini, dengan terminologi baru terhadap diet berupaya membawa masyarakat dunia kembali kepada tabiat pemakanan di zaman dahulu kala.Bagaimanapun, beberapa pakar pemakanan yang dihubungi enggan mengulas lanjut mengenai perkara ini dengan mengatakan mereka tidak arif dan belum diberitahu mengenai trend tersebut.Seorang instruktor kesihatan dan selebriti media sosial, Hanif Loid memberitahu trend diet pengambilan kalori sudah lama bertapak di Malaysia namun dirahsiakan oleh instruktor kesihatan (personal trainer) bagi memastikan tips dan teknik pemakanan diajarkan bagi pelajar yang mengikuti kelas berbayar di bawah sekian mereka.Dari situ, mereka akan kongsikan pelan nutrisi dan jadual pemakanan sebagai asas diet.Kata Hanif, sejak beberapa tahun lepas, trend tersebut semakin meluas diperkatakan oleh pakar dan selebriti kesihatan di media sosial sebagai cara untuk menarik perhatian orang ramai supaya mendaftarkan diri dengan program kesihatan mereka.“Diet kira kalori adalah kita mengambil kuantiti kalori yang kita perlukan sahaja. Sebab kantung makanan adalah berbeza. Macam belon, kalau lebih memang membesar, kalau kita ambil sedikit ia akan maintain dan biasa.“Di Barat, terminologi ini memang dah sangat lama digunakan. Tetapi di Malaysia, kita masih berpegang kepada konsep-konsep diet kuno yang dicipta oleh mereka yang tidak bertauliah.“Tetapi apabila media sosial dah banyak yang berani bersuara, maka ia makin menular,” katanya kepada MalaysiaNow.Jelas Hanif, pengamalan diet dengan mengira kalori adalah bergantung kepada matlamat individu.Sekiranya seseorang mahu membesarkan badan, tambah berat dan bina otot, maka kalori yang diambil perlu bertambah.Jika matlamat untuk mengecilkan badan, kurus dan kurangkan peratusan lemak, mereka perlu mengira kalori dengan teliti.Tambahnya, trend diet tersebut tidak mempunyai sebarang masalah. Tetapi memandangkan rakyat Malaysia masih belum memahami konsepnya dan perkara-perkara lain seperti berat otot, berat lemak dan berat air, terdapat salah anggap terhadap pengamalannya.“Jadi kalau kita ingat kita berat, overweight, terlebih kiraan BMI ni, kita ingat kita gemuk.“Tidak. Ahli bina badan yang tak ada lemak, semua otot pun beratnya tinggi. Cuma berat otot tinggi, peratusan lemak rendah.”


Najib pegang banyak jawatan untuk lakukan jenayah dalam SRC, kata pendakwa raya

Mahkamah Persekutuan Putrajaya hari ini diberitahu bahawa semua tindakan yang diambil oleh Najib Razak dalam kes SRC International Sdn Bhd adalah bagi mencapai hasrat peribadi beliau bagi mendapat perolehan secara salah bagi dirinya, dan kerugian secara salah kepada syarikat itu.
Pendakwa ad hoc V Sithambaram berhujah bahawa tidak ada sebarang bukti yang menunjukkan perayu (Najib) bertindak bagi melindungi atau memelihara kepentingan SRC, sebagaimana yang dipertanggungjawabkan kepadanya secara undang-undang.
“Najib adalah perdana menteri, menteri kewangan, dan juga penasihat emeritus syarikat itu. Ia ketara dan jelas bahawa dia menggunakan semua kedudukannya itu bagi mendapatkan perolehan kewangan menerusi pinjaman RM4 bilion daripada Kumpulan Wang Persaraan Diperbadankan (KWAP). Hasrat perayu melakukan jenayah dilaksanakan dengan cara dia memegang pelbagai jawatan berbeza.
“Apa yang dirancang oleh perayu terhadap wang berbilion yang dibekukan di Swiss bank, tiada siapa yang tahu. Ia adalah ‘mens rea’ (niat) perayu melaksanakan hasrat jenayah dalam pelbagai kedudukannya, yang membolehkan perayu melakukan tujuh kesalahan sebagaimana dakwaan keatasnya,” katanya pada pendengaran rayuan Najib terhadap sabitan dan hukuman penjara kerana penyelewengan RM42 juta dana SRC International.
Beliau berkata sememangnya niat tunggal perayu adalah untuk melakukan jenayah dalam pelbagai peranan yang dimainkan olehnya dalam pentadbiran negara, dan dalam SRC.
Sithambaram berkata gabungan pelbagai peranan yang dimainkan Najib membolehkan dia melaksanakan rancangannya untuk mendapat manfaat daripada dana SRC, apabila dia meletakkan dirinya dalam kedudukan yang menyaksikan lembaga pengarah (BoD) SRC bertindak atas arahannya, dan bukannya sebagai pengarah bebas.
“Walaupun undang-undang menghendaki BOD SRC sentiasa bertindak demi kepentingan terbaik SRC, ia sebenarnya bertindak (tanpa disedari) demi kepentingan terbaik perayu.
“Pinjaman RM4 bilion KWAP kepada SRC telah hilang, sementara hutang masih dibayar oleh kerajaan daripada dana awam. Ia sesuatu yang luar biasa apabila syarikat yang baru ditubuhkan (SRC) diberi pinjaman yang begitu besar.
“Kelulusan pinjaman dilakukan dengan sangat pantas, dan ia diluluskan kabinet yang dipengerusikan oleh Najib pada ketika itu,” katanya di hadapan panel lima hakim yang diketuai oleh Ketua Hakim Negara Tengku Maimun Tuan Mat.
Lain-lain hakim dalam panel itu terdiri daripada Hakim Besar Sabah dan Sarawak Abang Iskandar Abang Hashim dan hakim Mahkamah Persekutuan Nallini Pathmanathan, Mary Lim Thiam Suan serta Mohamad Zabidin Mohd Diah.
Peguam itu seterusnya berkata sejumlah RM50 juta dipindahkan keluar daripada SRC kepa anak syarikatnya Gandingan Mentari Sdn Bhd (GMSB) dan lhsan Perdana Sdn Bhd (IPSB) dalam dua transaksi berasingan, yakni RM40 juta pada Disember 2014 dan seterusnya RM10 juta pada Februari 2015.
Beliau berkata daripada jumlah itu, RM42 juta dipindahkan ke akaun Najib dalam tiga transaksi yakni RM27 juta, RM5 juta dan RM10 juta.
Prosiding rayuan itu bersambung esok.


Permohonan Najib batal notis muflis didengar Disember depan

Permohonan bekas Perdana Menteri Najib Razak untuk membatalkan notis kebankrapan terhadapnya kerana gagal membayar tunggakan cukai tambahan berjumlah RM1.69 bilion kepada Lembaga Hasil Dalam Negeri (LHDN) seperti yang diputuskan Mahkamah Tinggi tahun lepas, akan didengar pada 7 Disember ini.Perkara itu dimaklumkan peguam Wee Yeong Kang, yang mewakili Najib, ketika dihubungi melalui aplikasi WhatsApp selepas pengurusan kes secara dalam talian (e-Review) di hadapan timbalan pendaftar Ida Rahayu Sharif hari ini, yang turut disertai peguam hasil Siti Aisyah Yusoff dan Athari Faris Ammerry Hussein bagi pihak LHDN.“Tarikh sama ditetapkan untuk mendengar permohonan Najib bagi penggantungan prosiding kebankrapan sementara menunggu pelupusan kes rayuannya di Mahkamah Rayuan terhadap keputusan Mahkamah Tinggi berkenaan atau sementara menunggu rayuan penghutang penghakiman (Najib) di Pesuruhjaya Khas Cukai Pendapatan (SCIT) selesai sepenuhnya,” katanya.Najib memfailkan permohonan untuk membatalkan notis kebankarapan itu atas alasan notis yang dikeluarkan LHDN bertarikh 4 Februari lepas adalah berniat jahat, menindas dan penyalahgunaan proses mahkamah selain taktik konspirasi politik bertujuan untuk merosakkan kerjaya politiknya.Kerajaan, melalui LHDN, memfailkan notis kebankrapan di Mahkamah Tinggi pada 4 Februari lepas terhadap Najib selaku penghutang.Berdasarkan notis itu, Najib perlu membayar RM1.69 bilion dengan 5% kadar faedah setahun atas jumlah baki dari 22 Julai 2020 (tarikh keputusan Mahkamah Tinggi) hingga 4 Februari 2021 iaitu RM45.9 juta serta kos RM15,000 dan setakat 4 Februari 2021, jumlah itu menjadi RM1,738,804,204.16.Pada 22 Julai tahun lepas, Mahkamah Tinggi memutuskan bahawa Najib perlu membayar tunggakan cukai tambahan LHDN bagi tempoh 2011 hingga 2017 berjumlah RM1.69 bilion selepas membenarkan permohonan LHDN untuk memasukkan penghakiman terus terhadapnya.Penghakiman terus ialah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.Mengikut Seksyen 103(2) Akta Cukai Pendapatan 1967, seseorang yang diperintahkan membayar taksiran itu perlu menjelaskan bayaran tersebut kepada LHDN walaupun rayuan difailkan.


Selepas setahun, Suki masih belum dapat kerakyatan

Selepas hampir setahun kisah gadis tanpa kerakyatan, Suki Wong Pei Yee menarik perhatian umum, bapanya kini tampil merayu supaya kerajaan meneliti permohonan anaknya agar dia dapat diberikan taraf kewarganegaraan.
Wong Kon Foo berkata, selagi Suki tidak menerima kerakyatan, masa depannya masih tidak menentu meskipun keluarganya sudah menerima pelbagai bantuan daripada orang ramai.
Wong berkata, walaupun berasa syukur atas keprihatinan ramai, dia bagaimanapun tetap bimbang apabila Suki masih tidak mendapat akses yang diterima rakyat Malaysia lain seperti pendidikan, kesihatan dan juga pekerjaan pada masa hadapan.
"Saya harap permohonan Suki juga akan mendapat perhatian kerajaan," katanya Wong kepada MalaysiaNow.
"Selagi Suki tidak mendapat kerakyatan, masa depannya masih dianggap gelap kerana dia akan mampu hidup normal seperti rakyat Malaysia yang lain."
Rayuan Wong itu dibuat selepas dua daripada artikel MalaysiaNow baru-baru ini telah mendapat perhatian Kementerian Dalam Negeri (KDN) yang mana permohonan salah seorang daripadanya sudah diluluskan.
Pada 1 April lalu, MalaysiaNow melaporkan kisah Clara Sonia Joseph, seorang remaja tiada kerakyatan yang ditinggalkan ibu kandungnya ketika berusia 3 tahun.
Kemudian pada 22 April lalu, kisah mengenai Nurul Akashah, seorang gadis berusia 26 turut menarik perhatian umum apabila dia selama bertahun-tahun berusaha seorang diri untuk mendapatkan kerakyatannya.
Sehingga hari ini, Clara berjaya mendapatkan kelulusan untuk permohonannya manakala Nurul Akashah atau lebih mesra dipanggil Yuyu, dihubungi wakil daripada KDN berhubung permohonannya.
Pada 22 Mei tahun lepas, MalaysiaNow melaporkan kisah Suki, seorang kanak-kanak berusia 10 tahun yang cekal menjaga bapanya yang separa lumpuh seorang diri selepas kematian ibunya, Tran Diem Kiew, sejak April 2021.
Kisah itu menarik perhatian ramai sehingga keluarga terbabit tidak menang tangan melayan semua pihak termasuk badan bukan kerajaan (NGO), pendakwah selebriti dan ahli politik yang datang menziarah menghulurkan bantuan.
Malah, terdapat juga individu yang enggan identitinya disiarkan, tampil untuk membantu Suki masuk taska bagi membolehkan kanak-kanak itu belajar membaca serta bertutur dalam bahasa Melayu dan Inggeris.
Sementara itu, peguam, Chen Yu Szen yang membantu keluarga itu untuk mendapatkan kerakyatan Suki memberitahu MalaysiaNow, memaklumkan kali terakhir beliau cuba berhubung dengan pihak KDN adalah pada 22 Disember tahun lepas.
Bagaimanapun katanya, sehingga hari ini, masih tiada maklum balas diterima daripada kementerian itu.
"Kami sudah menghantar empat dokumen iaitu surat beranak Suki, kad pengenalan dan kad OKU bapanya serta sijil kematian ibunya kepada KDN," katanya.
“Setakat ini tiada maklum balas dan kami masih menunggu."


Covid-19: Catat 259 kes baru, 1 kematian

Sejumlah 259 kes baru Covid-19 direkodkan semalam menjadikan jumlah keseluruhan sebanyak 5,039,326 kes.
Sebanyak 390 pesakit turut dilaporkan sembuh, menjadikan jumlah keseluruhan kes sembuh sebanyak 4,992,776.
Ketika ini, 9,599 kes aktif direkodkan di mana 9,268 atau 96.6% daripadanya menjalani kuarantin kendiri.
Tiada pesakit ditempatkan ke pusat kuarantin sementara 320 (3.3%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 11 kes dan empat daripadanya memerlukan bantuan alat pernafasan.
Satu kematian dicatatkan menjadikan keseluruhan korban akibat wabak itu sebanyak 36,951 orang.


27.5% kanak-kanak lengkap divaksinasi, 44.5% terima dos pertama

Sebanyak 976,336 atau 27.5% kanak-kanak berumur lima hingga 11 tahun di negara ini lengkap menerima vaksin di bawah Program Imunisasi Covid-19 Kebangsaan untuk Kanak-kanak (PICKids) setakat semalam.Menurut laman web CovidNow, sebanyak 1,580,723 kanak-kanak atau 44.5% daripada kumpulan itu telah menerima sekurang-kurangnya satu dos vaksin.Bagi remaja berumur 12 hingga 17 tahun, sebanyak 2,900,460 atau 93.2% telah lengkap vaksinasi manakala 2,998,074 atau 96.3% menerima sekurang-kurangnya satu dos vaksin.Dalam masa sama, sejumlah 16,053,311 atau 68.2% golongan dewasa telah menerima dos penggalak manakala 22,969,986 atau 97.6% telah lengkap dua dos dan 23,245,293 atau 98.8% menerima sekurang-kurangnya satu dos vaksin Covid-19.Bagi pemberian dos harian pula, sebanyak 29,791 dos vaksin Covid-19 diberikan semalam melibatkan 12,393 dos pertama, 14,168 dos kedua dan 3,230 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) sebanyak 70,510,766.Sementara itu, menurut portal GitHub KKKM, sebanyak lapan kes kematian akibat Covid-19 direkodkan semalam dengan masing-masing dua kes dilaporkan di Johor, Kedah dan Pahang serta masing-masing satu kes di Negeri Sembilan dan Perak.


Malaysia kaji penggunaan vaksin AstraZeneca

Malaysia akan mengkaji penggunaan vaksin AstraZeneca Covid-19 di negara ini berikutan hasil dapatan Agensi Perubatan Eropah (EMA) bahawa pembekuan darah luar biasa berlaku dengan platelet darah rendah, harus disenaraikan sebagai kesan sampingan vaksin yang sangat jarang berlaku.Menteri Penyelaras program imunisasi itu Khairy Jamaluddin berkata jawatankuasa khas jaminan akses bekalan vaksin Covid-19 (JKJAV) akan mempertimbangkan perkara itu.“Kita mengambil maklum pengumuman EMA mengenai vaksin AstraZeneca. JKJAV akan mempertimbangkan perkara itu dan memutuskan sama ada kita akan terus menggunakan AZ (AstraZeneca) dalam portfolio vaksin negara kita. Keselamatan adalah perkara paling utama,” katanya dalam Twiternya hari ini.Semalam, Khairy berkata Malaysia masih mempunyai masa untuk memutuskan sama ada akan meneruskan dengan pengggunaan vaksin AstraZeneca, kerana ia hanya akan tiba dari fasiliti COVAX pada Mei, nanti.Jawatankuasa keselamatan EMA (PRAC), semalam membuat kesimpulan mengenai dapatan kajian mereka terhadap vaksin AstraZeneca dan mengesahkan bahawa manfaat vaksin itu dalam mencegah Covid-19 secara keseluruhan melebihi, risiko kesan sampingannya.Agensi Kesatuan Eropah (EU) itu mengingatkan para profesional penjagaan kesihatan dan penerima vaksin agar terus berwaspada mengenai kemungkinan adanya kes pembekuan darah yang sangat jarang berlaku dan kombinasi kadar platelet darah rendah yang terjadi dalam tempoh dua minggu selepas divaksinasi.“Setakat ini, sebahagian besar kes yang dilaporkan berlaku pada wanita berusia bawah 60 tahun dalam tempoh dua minggu menerima vaksin. Berdasarkan bukti yang ada kini, faktor risiko tertentu belum dapat disahkan,” katanya dalam satu kenyataan yang dimuat naik di laman sesawangnya.Jawatankuasa itu memaklumkan bahawa ia mengkaji 62 kes trombosis sinus vena serebrum dan 24 kes trombosis vena splanchnik yang dilaporkan dalam pangkalan data keselamatan ubat EU pada 22 Mac, dengan 25 juta orang telah menerima vaksin dan 18 daripada mereka maut.PRAC juga mempertimbangkan semua bukti yang ada sekarang, termasuk nasihat daripada kumpulan pakar ad hoc.


Pembunuh tonton video jihad sebelum tikam mangsa di Perancis

Seorang lelaki warga Tunisia yang menikam seorang pegawai polis hingga mati di Rambouillet, pinggir Paris disahkan menonton video propaganda jihadis sebelum dia melakukan serangan tersebut, kata pendakwa raya anti-keganasan di Perancis pada Ahad di samping turut menambah bahawa setakat ini lima orang telah ditahan bagi membantu siasatan.Berdasarkan analisis telefon bimbit pembunuh dan hantaran di akaun peribadi media sosialnya, pendakwa raya Jean-Francois Ricard berkata pada sidang media bahawa “radikalisasi (pembunuh) masih lagi diragui.”Penyerang berusia 36 tahun, yang dikenali sebagai Jamel Gorchene itu telah menikam mati seorang wanita yang bekerja di balai polis Rambouillet, sebuah pekan di pinggir Paris pada Jumaat.Berlari ke ruang masuk bangunan itu, Gorchene menarik mangsa dari belakang dan menikam perut dan mengelar lehernya sambil menjerit “Allahu Akbar”, kata Ricard.Seorang pegawai polis yang berada di tempat kejadian kemudiannya menembak mati Gorchene selepas pemuda itu enggan meletakkan pisau berukuran 22 sentimeter.Para penyiasat mendapati Gorchene menonton beberapa video lagu yang memuji pejuang jihad di telefonnya sebelum melakukan serangan tersebut.Sebuah Al-Quran dan sejadah turut ditemui di skuternya, kata Ricard.Video kamera pengawasan turut menunjukkan Gorchene mengunjungi ruang solat sementara di Rambouillet beberapa jam sebelum menuju ke balai polis tersebut, tambahnya.Bapa Gorchene, yang masih ditahan bagi membantu siasatan pada Ahad, “mendedahkan bahawa anaknya telah mengamalkan fahaman Islam yang keras”, kata Ricard.“Dalam pada itu, beliau juga berkata dia melihat ada masalah tingkah laku daripada anaknya itu sejak awal tahun ini,” tambahnya.Suami isteri yang menempatkan Gorchene di rumah mereka setelah dia tiba secara haram di Perancis pada 2009 bagaimanapun dibebaskan dari tahanan tanpa sebarang pertuduhan, kata sumber kehakiman.Sementara itu, dua sepupu Gorchene masih ditahan pada Ahad bagi menyiasat apakah motif yang menyebabkan serangan tersebut dilakukan oleh seorang lelaki yang tidak dikenali dan tidak memiliki sebarang rekod jenayah ke atas mana-mana perkhidmatan keselamatan Perancis.


Beri ruang siasatan penuh berhubung Azam, kata PM

Semua pihak harus memberi ruang kepada pihak berkuasa melakukan siasatan sepenuhnya terhadap dakwaan pembelian saham melibatkan Ketua Pesuruhjaya Suruhanjaya Pencegahan Rasuah Malaysia (SPRM) Azam Baki.Perdana Menteri Ismail Sabri Yaakob berkata siasatan berhubung kes itu kini dilakukan pelbagai pihak, antaranya Suruhanjaya Sekuriti selain siasatan dalaman oleh SPRM sendiri, dan ia sekali gus menolak dakwaan beberapa pihak bahawa kerajaan berdiam diri.“Saya sentiasa dimaklumkan, dan memantau isu berkaitan SPRM, tindakan telah diambil dan gambaran diberikan kerajaan berdiam diri adalah salah. SPRM merupakan suruhanjaya bebas (dan) ada tatacara sendiri kendalikan perkara seperti ini.“Kita tunggu selesai siasatan, kita tidak boleh ‘jump into conclusion’ seolah-olah Azam Baki bersalah, kita perlu berlaku adil kepada sesiapa sahaja, selepas selesai siasatan baru ambil tindakan,” katanya pada sidang media selepas menyampaikan Bantuan Wang Ihsan dan bakul makanan kepada 206 keluarga mangsa banjir Kota Marudu hari ini.Turut hadir Ketua Menteri Sabah Hajiji Noor dan Menteri di Jabatan Perdana Menteri (Hal Ehwal Sabah dan Sarawak) Maximus Ongkili yang juga ahli Parlimen Kota Marudu.Ismail berkata demikian sebagai mengulas kenyataan Majlis Presiden Pakatan Harapan semalam yang mendesak Azam dan Pengerusi Lembaga Penasihat Pencegahan Rasuah Abu Zahar Ujang  disiasat segera oleh satu badan bebas berhubung dakwaan itu, selain menyarankan dua individu berkenaan “direhatkan” sementara siasatan berjalan.Perdana menteri berkata beliau memberi jaminan tidak akan berkompromi terhadap mereka yang terlibat dengan salah laku, namun menyeru semua pihak supaya sentiasa konsisten dan berlaku adil terhadap sesiapa sahaja.“Kita mesti yakin dan percaya dengan sistem yang kita ada, biar SPRM dan Suruhanjaya Sekuriti siasat dahulu… dahulu ada Ketua Menteri Pulau Pinang disiasat, tiada pula saranan direhatkan, kita kena konsisten jangan pula ada dwi-standard,” katanya.Beliau berkata sebagai sebuah badan bebas, tiada campur tangan dalam SPRM termasuk daripada perdana menteri sendiri dan menurutnya badan itu akan dipastikan kekal bebas.


Kes Covid-19 masih terkawal, tak perlu tutup pintu sempadan, kata menteri

Situasi semasa kes Covid-19 dalam negara masih terkawal dan  setakat ini tidak memerlukan kerajaan mengambil langkah sehingga menutup sepenuhnya pintu sempadan negara, kata Menteri Kesihatan Dr Zaliha Mustafa.
Bagaimanapun, menurutnya kerajaan mengambil langkah berjaga-jaga dengan melaksanakan pendekatan tertentu di pintu masuk negara bagi mengekang penularan wabak itu.
Malah sehingga Selasa lepas belum ada lagi kes jangkitan ataupun yang bergejala dikesan di pintu masuk sempadan, walaupun negara menerima kira-kira 7,000 pelancong China, sejak 8 Januari lepas, katanya kepada pemberita selepas Majlis Penyerahan Projek Hospital Pendang oleh Kementerian Kerja Raya, di Pendang hari ini.
Turut berangkat menyaksikan majlis penyerahan projek itu ialah Tunku Mahkota Kedah Tunku Shazuddin Ariff.
Dr Zaliha berkata walaupun jumlah saringan mencecah belasan ribu setiap hari, namun jumlah kes positif yang dikesan seluruh negara adalah rendah.
Mengenai Hospital Pendang, Dr Zaliha berkata hospital itu akan mula beroperasi pada 15 Februari ini dan dijangka memanfaatkan kira-kira 110,000 penduduk di kawasan sekitar.
“Ada pelbagai perkhidmatan di hospital ini termasuk kecemasan, pesakit luar dan sebagainya dan ada sebanyak 126 katil keseluruhannya,” katanya.
Pembinaan Hospital Pendang dimulakan pada Mei 2018 dan siap pada Oktober tahun lalu dengan kos keseluruhan sebanyak RM255.27 juta termasuk kos pembinaan, perolehan perubatan dan bukan perubatan.
Hospital pakar minor itu mempunyai 11 bidang kepakaran antaranya kecemasan, perubatan am, pembedahan am, ortopedik, anestesiologi, radiologi, obstetrik dan ginekologi, pediatrik, patologi serta psikiatri.


Pro bono bukan alasan menghalalkan nepotisme

Ketika pihak lawan melantik kaum kerabat dalam organisasi yang dipimpin, secara jelasnya di pihak yang satu lagi tentunya tidak akan menyetujuinya, walau apa pun alasan yang dibentangkan. Namun, bagaimana jika diri sendiri pula yang melakukan sedemikian ketika menjadi pemimpin?
Keadaan ini perlu dipandang berat jika ia terjadi dalam mana-mana kepimpinan tertinggi apalagi berkaitan negara, institusi mahupun organisasi.
Dalam situasi ini dapat dilihat ia akan mencetuskan “conflict of interest” atau dengan bahasa mudahnya disebut Konflik kepentingan, tanpa sedar.
Konflik kepentingan ialah keadaan yang membolehkan organisasi atau seseorang itu mencapai kepentingan material atau moral dengan mengorbankan tugasnya. Kerajaan dan agensi berusaha untuk memeranginya dengan undang-undang dan dasar yang praktikal, untuk memelihara tadbir urus yang baik, reputasi pihak berkuasa, integriti pekerja, dan kepentingan orang lain.
Ia boleh ditakrifkan sebagai setiap tindakan atau situasi yang mencapai kepentingan material atau moral untuk organisasi atau wakil rasminya dalam apa jua cara, dan tidak konsisten dengan pelaksanaan tugasnya atau tugas wakil rasminya.
Hentikan nepotisme
Tahukah kita, konflik kepentingan tidak semestinya bererti melakukan kesilapan, akan tetapi ia boleh memudaratkan kerja dan integriti sesiapa sahaja dan apa yang diwakilinya, terutamanya kerana salah satu sebab iaitu yang paling penting adalah kecenderungan untuk mencapai kepentingan peribadi, atau pilih kasih dan nepotisme yang berpunca daripada hubungan persaudaraan, persahabatan atau perkongsian, atau dipengaruhi oleh hubungan permusuhan atau kebencian.
Realitinya, apa pun yang melibatkan kronisme dan nepotisme dalam organisasi kerajaan, ia perlulah dihindari agar tidak mencetuskan pelbagai konflik lainnya hingga mengganggu gugat kelancaran kepimpinan negara.
Sebagaimana, pada 3 Oktober 2004, apabila Parlimen di Itali meluluskan Undang-undang Konflik Kepentingan, untuk mengelakkan Perdana Menteri ketika itu Silvio Berlusconi daripada mengeksploitasi kuasa kedudukan kerajaannya untuk mempromosikan status empayar ekonominya yang besar.
Undang-undang memutuskan bahawa Berlusconi tidak dibenarkan menguruskan syarikatnya secara rasmi, termasuk rangkaian televisyen swasta terbesar di negara ini, rangkaian Mediaset, tetapi ia membenarkannya mengekalkan pemilikan dan tidak mewajibkan dia untuk meletakkan syarikatnya di tangan orang yang dipercayainya, seperti yang berlaku di negara lain.
Kata perlu dikota
Barangkali, akan ada yang mempersoalkan bahawa yang melantik itu punya strategi tersendiri. Namun, ia perlu kembali kepada persoalan utamanya, lantiklah siapa pun asal bukan dari kalangan anak, keluarga mahupun kerabat dekat.
Walaupun mungkin atas dasar pro bono, suatu ketika ia tetap akan memakan diri juga.
Dalam apa pun situasi, jika dirujuk kepada ayat Quran, setelah mengatakan sesuatu perlulah ia dilaksanakan. Allah berfirman dalam Surah As-Saff, ayat 2 dan 3.
“Wahai orang-orang yang beriman, kenapakah kamu mengatakan sesuatu yang tidak kamu kerjakan? Amat besar kebencian di sisi Allah bahwa kamu mengatakan apa-apa yang tidak kamu kerjakan.”
Pelbagai perspektif dapat dilihat dalam situasi yang tidak disangkakan ini. Namun jika ia tidak dipandang dengan sebaiknya, boleh jadi benarlah apa yang diperkatakan oleh  Profesor Sains Politik Universiti Putra Malaysia (UPM), Jayum Jawan.
“Pelantikan Nurul Izzah ini mungkin menjadi 'peluru' kepada lawan untuk mewajarkan tindakan mereka mengkritik keputusan dan tindakan dibuat Anwar.”
Menurutnya lagi, Kerajaan Perpaduan berdiri hari ini boleh dianggap tidak begitu untuk berdiri 'sendiri' kerana tiada parti dalam gabungan itu memiliki kerusi Parlimen mencukupi untuk menjadi majoriti mudah.
“Kritikan, serangan dan mengganyang kerajaan ini semata-mata mahu meruntuhkannya boleh mengulangi episod tumbangnya dua kerajaan sebelum ini pasca PRU14,” ujarnya dalam ruangan rencana akhbar tempatan yang bertajuk Pelantikan Nurul Izzah jadi peluru lawan goncang kerajaan.
Keputusan yang salah
Presiden Transparency International Malaysia (TI-M) Muhammad Mohan berpendapat langkah Perdana Menteri Anwar Ibrahim melantik anaknya sebagai penasihat ekonomi dan kewangan menghantar isyarat yang salah.
Menurutnya, langkah diambil perdana menteri itu akan ditafsirkan sebagai kembalinya amalan kronisme dan nepotisme di negara ini.
“Pada pandangan kami, ia memberi isyarat yang salah dan saya khuatir jika tidak diperbetulkan, ia akan diambil kira dalam persepsi umum di negara ini.”
Terdahulu, perdana menteri ini banyak bercakap mengenai keburukan amalan kronisme dan nepotisme, namun itu pula yang dilaksanakannya kini.
Memetik komentar yang diberikan mantan penjawat awam Datin Paduka Che Asmah Ibrahim, menerusi Facebooknya, pro bono boleh dilaksanakan untuk kerja-kerja “one off” bersifat jangka masa pendek. Bukan pada tahap pembuat keputusan dasar kepada tata kelola negara.
“Terus terang saya kurang gemar dengan kerja-kerja pro bono terutama apabila ia melibatkan kedudukan yang menentukan atau mempengaruhi keputusan dasar dan hala tuju negara. Setiap jawatan itu datang dengan pertanggungjawaban yang besar dan berpanjangan sebelum, semasa dan selepas tanggungjawab itu digalas. Tanpa bayaran yang setimpal, seseorang itu boleh dengan mudah melepaskan pertanggungjawabannya atas keputusan yang dibuat dengan alasan ia tidak dibayar gaji.”
Menurutnya lagi, risiko berlakunya “conflict of interest” dan fitnah sangat tinggi apatah lagi dalam urusan membuat keputusan kepada masa depan negara. Tentunya, mencegah lebih baik daripada mengubati.
“Saya percaya, jika dibuka peluang yang sama kepada pakar-pakar ekonomi negara untuk berada di posisi beliau sebagai penasihat, ramai tokoh korporat lain juga bersedia untuk menyumbang secara pro bono,” ujarnya.
Dalam situasi yang hangat diperkatakan oleh rakyat kini, sama ada seseorang itu dilantik itu menerima gaji atau tidak, mempunyai latar belakang yang baik daripada sudut ekonomi atau kewangan, itu bukan persoalannya, tetapi ialah kerana anaknya sendiri.
“Pro bono (tiada bayaran) bukan alasan untuk menghalalkan nepotisme,” kata Ketua Pembangkang Hamzah Zainudin juga menolak penjelasan Perdana Menteri bahawa lantikan anaknya itu tidak melibatkan sebarang bayaran.
Selain itu, beliau berkata amalan nepotisme yang melantik anaknya sendiri, sebagai penasihat kanan ekonomi dan kewangan kepada perdana menteri adalah pengkhianatan kepada rakyat Malaysia.
Apa yang pasti, jika pada posisi itu bukan anaknya, suara-suara seperti ini barangkali tidak kedengaran. Seharusnya, beliau patut ambil peduli dengan segala teguran dan nasihat daripada rakyat yang ingin melihat terealisasinya Malaysia Madani, ini.
Terdahulu, pada 29 Januari lalu, media melaporkan Perdana Menteri telah melantik anaknya, Nurul Izzah sebagai penasihat kanan kewangan dan ekonomi hingga mencetuskan pelbagai persepsi mahupun komentar di kalangan rakyat.
Maka, harapan rakyat tentunya, mengharapkan Perdana Menteri perlulah mengotakan apa yang diperkatakannya.
Atriza Umar adalah timbalan setiausaha Pertubuhan Ilmuwan dan Cendiakawan Islam Malaysia (Ilman).
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Membayangkan kekalahan, orang kuat Amanah gesa PH adakan kerjasama dengan PN

Orang kuat Amanah hari ini menggesa Pakatan Harapan (PH) memperluaskan kerjasama bagi menghadapi Pilihan Raya Negeri (PRN) Johor dengan melibatkan gabungan Perikatan Nasional (PN) dan sekutunya, membayangkan gabungan pembangkang mungkin bakal mengalami kekalahan sekali lagi dalam pilihan raya yang bakal diadakan.Mazlan Aliman yang merupakan bekas aktivis popular PAS yang kemudian menyertai Amanah pada awal penubuhannya, memberi amaran jika PH memutuskan untuk menghadapi PRN dengan kedudukannya sekarang ini, ia akan berdepan kekalahan seperti apa yang berlaku pada PRN Melaka.“PH yang dianggotai PKR, Amanah, DAP dan Upko ibarat ‘serah tengkuk’ kepada Barisan Nasional (BN) jika berada pada status quo seperti di Melaka dan Sarawak,” katanya dalam satu kenyataan hari ini.Pada PRN Melaka, BN kembali membentuk kerajaan negeri susulan kekalahan teruk PH terutama PKR, di mana parti itu tidak memenangi sebarang kerusi Dewan Undangan Negeri (DUN).Sementara Bersatu pula berjaya mengekalkan dua kerusinya. Kemenangan Bersatu itu membuatkan penganalisis mengatakan calon-calon parti itu menjadi punca kekalahan PH di kerusi majoriti Melayu.Mazlan berkata gesaan Pengerusi PH Anwar Ibrahim yang mahu gabungan itu bekerjasama dengan parti pembangkan lain perlu melibatkan Bersatu dan PAS, parti utama PN yang diketuai Muhyiddin Yassin.“Bersatu dan PAS sendiri meskipun dalam kerajaan Johor, tidak diajak berunding untuk pembubaran DUN Johor,” katanya sambil menambah Umno tidak menghargai gabungan itu.Beliau turut berkata kemenangan Umno di Johor hanya akan mengembalikan pemimpin “kleptokrasi”.“Ia akan membuka laluan untuk PRU ke-15 dan dengan andaian menang dua pertiga majoriti di Parlimen demi melaksanakan agenda mereka. “Adakah PH dan rakyat pada keseluruhannya ingin kembali ke episod kleptokrasi seperti dahulu?” katanya sambil mengatakan kerjasama bersama Bersatu dan PAS akan membentuk “pakatan terbesar”.“Ia gambaran sebenar Keluarga Malaysia!” katanya merujuk slogan yang diperkenalkan Perdana Menteri Ismail Sabri Yaakob.Beliau juga berkata Umno dilihat yakin untuk memenangi PRN Johor, menyifatkan parti itu “angkuh” dengan kenyataannya mahu bergerak solo.Mazlan juga yakin pakatan pembangkang itu akan dapat mengalahkan BN, memetik kerjasama di mana PH memenangi pilihan raya umum (PRU) yang lalu.Semalam Muhyiddin berkata gabungan itu sedia menghadapi PRN Johor pada bila-bila masa walaupun tidak dirujuk terlebih dahulu dalam memutuskan pembubaran DUN di negeri itu.Beliau juga akan mengadakan mesyuarat bersama parti komponen lain PN untuk memutuskan pembahagian kerusi dan jentera pilihan raya.Ketika ini, secara keseluruhannya, BN memegang 28 kerusi di DUN Johor yang terdiri dari Umno (14), Bersatu (11) dan PAS (satu), sementara PH memegang 27 kerusi yang terdiri dari DAP (14), PKR (tujuh) dan Amanah (enam).Melaka dikuasai PH sebelum ia tumbang selepas Bersatu keluar daripada gabungan itu.Menurutnya, memang tidak mudah bagi pemimpin PH melupakan Langkah Sheraton, menyifatkannya sebagai satu episod “pahit” dan “tragik” kepada gabungan itu.Bagaimanapun, beliau berkata PH perlu “berjiwa besar” dalam mempertimbangkan cadangannya demi rakyat yang merasakan mandat yang diberikan kepada pada PRU lalu dikhianati.


Peraturan adalah peraturan, kata bekas ketua pengarah MSN berhubung atlet hilang kelayakan

Hampir mustahil untuk Jawatankuasa Paralimpik Antarabangsa (IPC) mengubah keputusan acara lontar peluru F20 (masalah pembelajaran) Sukan Paralimpik Tokyo 2020 yang menyaksikan kejayaan gemilang jaguh kebangsaan Muhammad Ziyad Zolkefli “dirompak”.Bekas Ketua Pengarah Majlis Sukan Negara (MSN) Zolkples Embong berpendapat sukar bagi IPC untuk merombak keputusan tersebut, selain jawatankuasa itu perlu menghormati peraturan Olahraga Para Dunia (WPA).“Peraturan adalah peraturan. Peraturan dan undang-undang dibuat untuk dipatuhi bukan untuk dilanggar,” katanya kepada Bernama.“Takkan mereka (IPC dan WPA) nak longgarkan peraturan hanya untuk menyelesaikan kes Malaysia, pada awalnya kenapa kita tidak mengikut peraturan ditetapkan,” tambah Zolkples yang juga ketua Kontinjen Malaysia ke Sukan Paralimpik London 2012.Beliau berkata berhubung pembatalan pingat emas dimenangi Ziyad pada temasya berprestij itu, kontinjen negara dan juga rakyat Malaysia tidak seharusnya menyalahkan pasukan Ukraine, sedangkan mereka mempunyai hak untuk melakukan bantahan.“Keseluruhan kontinjen, daripada CDM (chef-de-mission) ke urus setia, pengurus pasukan dan jurulatih, mereka semua kena bertanggungjawab. Ini satu kecuaian bagi saya dan kecuaian yang tidak boleh diterima. Sepatutnya mereka menjaga atlet, Ziyad tidak sepatutnya dipersalahkan,” katanya.Selasa lepas, arena sukan dunia digemparkan dengan insiden mengejutkan di Tokyo selepas Muhammad Ziyad dinafikan sebagai pemenang pingat emas acara lontar peluru lelaki F20 dengan catatan lontaran sejauh 17.94 meter (m) yang merupakan rekod dunia baru.Beliau telah diklasifikasikan sebagai “Did Not Start” (DNS) atau tidak memulakan saingan susulan protes dilakukan terhadapnya oleh pasukan Ukraine yang mendakwa Ziyad lewat melapor diri di bilik menunggu sebelum pertandingan berlangsung.Kontroversi melanda hari ketujuh temasya berprestij itu menyaksikan atlet Ukraine, Maksym Koval diumum sebagai pemenang emas dengan lontaran 17.34 m sekali gus memecahkan rekod dunia milik Ziyad iaitu 17.29 m yang dilakukan di Kejohanan Olahraga Para Dunia 2017 di London.Semalam, WPA menolak rayuan dikemukakan Malaysia berhubung keputusan itu, namun pihak jawatankuasa penganjur memaklumkan segala protes dan rayuan susulan boleh dibuat secara bertulis kepada IPC dan WPA sejurus temasya berakhir.Pembatalan pingat emas Ziyad adalah berdasarkan Peraturan 5.5 WPA – “Kegagalan melapor diri di bilik menunggu” yang menyatakan bahawa sekiranya atlet tidak hadir di bilik berkenaan pada waktu dinyatakan dalam jadual bilik menunggu, keputusan mereka akan dinyatakan sebagai DNS.Difahamkan, ketika kejadian di Stadium Olimpik Tokyo, hujan turun selain keadaan kawasan sesak dengan atlet yang bertanding dalam acara lain menyaksikan Ziyad bersama atlet dari Ecuador dan Australia terhalang untuk memasuki bilik menunggu dan didakwa lewat beberapa minit melaporkan diri.Sementara itu, Zolkples berharap insiden tersebut menjadi pengajaran paling berguna kepada setiap pegawai kontinjen negara supaya tidak mengulangi kesilapan sama pada masa hadapan.“Tidak kira Paralimpik atau Olimpik, jadikan ini sebagai pengajaran supaya tidak ambil mudah perkara macam ini. Bukannya susah pun menjalankan tugas, pergi mengikut pasukan bukannya nak bersuka ria.“Ini bukan pertandingan peringkat sekolah atau Sukma (Sukan Malaysia). Ini Paralimpik temasya yang tertinggi, sepatutnya tidak boleh jadi (insiden) macam ini,” katanya.Beliau berkata sewaktu menggalas tugas selaku ketua kontinjen ke Sukan Asia 2010 dan Sukan Paralimpik London 2012, beliau mengarahkan pegawai pengiring untuk memastikan atlet berada di venue pertandingan dua jam awal sebelum acara bermula sebagai persediaan.


Azmin, Zuraida dilantik Ahli Majlis Pimpinan Tertinggi Bersatu

Bersatu hari ini mengumumkan Mohamed Azmin Ali dan Zuraida Kamaruddin sebagai Ahli Majlis Pimpinan Tertinggi (MPT) parti itu.Azmin yang juga Menteri Kanan Perdagangan Antarabangsa dan Industri dan Zuraida Menteri Perumahan dan Kerajaan Tempatan itu dilantik oleh Presiden Bersatu, Muhyiddin Yassin pada Mesyuarat Majlis Pimpinan Tertinggi Bersatu semalam.Setiausaha Agung Bersatu, Hamzah Zainudin berkata selain dua Menteri itu, turut dilantik sebagai Ahli MPT adalah Mohd Redzuan Md Yusof yang juga merupakan Menteri di Jabatan Perdana Menteri (Tugas-Tugas Khas).Beliau turut mengesahkan dirinya masih memegang jawatan Setiausaha Agung Parti itu di samping Mohamed Salleh Bajuri turut dikekalkan jawatan sebagai Bendahari.“Wan Saiful Wan Jan telah dilantik sebagai Ketua Penerangan Bersatu manakala Dr Abdul Latiff Ahmad, Abdul Rashid Asari dan Dr Muhammad Faiz Na’aman turut dilantik menjadi Ahli MPT Bersatu.“Mesyuarat MPT juga bersetuju untuk menubuhkan jawatankuasa Pindaan Perlembagaan yang dipengerusikan oleh Mas Ermieyati Samsudin bagi tujuan meneliti dan mengkaji perlembagaan Bersatu,” katanya dalam kenyataan media, hari ini.Dalam pada itu, Hamzah memberitahu pelantikan Pengerusi Biro turut dilakukan dan Biro Politik dipengerusikan sendiri Perdana Menteri manakala Pengerusi Biro Pengurusan akan diketuai oleh Ahmad Faizal Azumu.Tambahnya, bagi Pengerusi Biro Pilihanraya dan kajian akan diketuai oleh Ronald Kiandee manakala Mohd Radzi Md Jidin dilantik sebagai Pengerusi Biro Latihan dan Perkaderan.“Bagi Pengerusi Biro Penambahan Ahli dan Cawangan pula akan dipengerusikan oleh Mohd Rafiq Naizamohideen dan Shabudin Yahaya.“Manakala Mustapa Mohamed dilantik sebagai Pengerusi Biro Ekonomi dan yang terakhir Pengerusi Biro Antarabangsa pula akan diketuai oleh Mohamed Azmin Ali,” katanya.Sementara itu, berikut adalah keputusan Ketua dan Timbalan Ketua Badan Pimpinan Negeri (BPN) bagi penggal 2019-2022:PerlisKetua: Hamzah ZainudinKedahKetua: Mohd Suhaimi AbdullahTimbalan Ketua: Mohd Taufiq YaacobPerakKetua: Ahmad Faizal AzumuTimbalan Ketua: Mohader Ahmad Mohd AyobPulau PinangKetua: Shabudin YahayaTimbalan Ketua: Zulkefli BakarSelangorKetua: Abdul Rashid AsariWilayah PersekutuanKetua: Kapten (B) Muhammad Suhaimi YahyaNegeri SembilanKetua: Eddin Syazlee ShithMelakaKetua: Mohd Rafiq NaizamohideenTimbalan Ketua: Dr Mohd Yadzil YaakubPahangKetua: Ahmad Faizal AzumuTimbalan Ketua: Mohd Yazid YunusKelantanKetua: Kamarudin Md NorTerengganuKetua: Razali IdrisTimbalan Ketua: Rosol WahidJohorKetua: Muhyiddin YassinSabahKetua: Hajiji Mohd NoorTimbalan Ketua: Masidi ManjunSarawakKetua: Jaziri Alkaf Abdillah SuffianTimbalan Ketua: Johan Mohamad


Jangkitan harian catat 383 kes, 8 lagi terkorban

383 kes baru Covid-19 direkodkan semalam menjadikan jumlah keseluruhan sebanyak 5,030,696 kes.
Sebanyak 355 pesakit turut dilaporkan sembuh, menjadikan jumlah keseluruhan kes sembuh sebanyak 4,982,399.
Ketika ini, 11,414 kes aktif direkodkan di mana 10,779  atau 94.4% daripadanya menjalani kuarantin kendiri.
Tiada pesakit ditempatkan ke pusat kuarantin sementara 607 (5.3%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 28 kes dan 11 daripadanya memerlukan bantuan alat pernafasan.
Lapan kematian dicatatkan termasuk satu kes sebelum tiba di hospital menjadikan keseluruhan korban akibat wabak itu sebanyak 36,883 orang.


Jangkitan baru turun kepada 423 kes, 6 lagi terkorban

423 kes baru Covid-19 direkodkan semalam menjadikan jumlah keseluruhan sebanyak 5,024,422 kes.
Sebanyak 834 pesakit turut dilaporkan sembuh, menjadikan jumlah keseluruhan kes sembuh sebanyak 4,974,180.
Ketika ini, 13,401 kes aktif direkodkan di mana 12,672 atau 94.6% daripadanya menjalani kuarantin kendiri.
Tiada pesakit ditempatkan ke pusat kuarantin sementara 686 (5.1%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 43 kes dan 19 daripadanya memerlukan bantuan alat pernafasan.
Enam kematian dicatatkan termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,841 orang.


Sorotan peristiwa sepanjang 2022


Sarawak peruntuk RM16 juta geran tahunan khas untuk prasekolah sejak 2019

Kerajaan Sarawak meluluskan geran tahunan khas (GTK) berjumlah RM16 juta sejak 2019 untuk membantu institusi pendidikan awal kanak-kanak yang berdaftar di negeri ini, kata Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak Sarawak Fatimah Abdullah.Beliau berkata di bawah GTK tersebut, setiap institusi yang berdaftar layak menerima geran RM5,000 bagi menyediakan hidangan seimbang dan sihat, pembelajaran yang menyeronokkan, pembangunan profesional untuk guru dan penjaga, serta aktiviti melibatkan ibu bapa.“Bagi mengurangkan impak Covid-19 terutamanya terhadap pusat pendidikan awal kanak-kanak swasta, kementerian membenarkan GTK digunakan untuk membantu pengusaha membayar sewa dan gaji pekerja serta memastikan pematuhan SOP (prosedur operasi standard) dalam operasi mereka,” katanya dalam satu kenyataan hari ini.Beliau berkata demikian sebagai menjawab kenyataan Presiden Parti Sarawak Bersatu (PSB) Wong Soon Koh baru-baru ini, yang mendakwa kerajaan negeri dan kerajaan persekutuan tidak memberi perhatian secukupnya kepada pendidikan awal kanak-kanak.Menurut Fatimah, Ketua Menteri Sarawak Abang Johari Openg telah mengumumkan RM37 juta di bawah Belanjawan Negeri 2022 untuk institusi pendidikan awal kanak-kanak dan jagaan, pusat sehenti intervensi awal Sarawak dan pengoperasian 94 taska dan pusat jagaan kanak-kanak di bawah syarikat milik kerajaan negeri Sedidik Sdn Bhd.Fatimah berkata bagi tahun ini sahaja, kementerianya telah meluluskan 2,755 daripada 2,946 permohonan di bawah GTK, termasuk membenarkan geran itu digunakan untuk kerja-kerja baik pulih berskala kecil dan pembelian perabot bagi pusat pendidikan awal kanak-kanak.“Di bawah syarikat milik kerajaan negeri Sedidik, kami fokuskan pada keseimbangan, untuk memastikan kanak-kanak terutamanya di kawasan pedalaman tidak tercicir dalam pendidikan prasekolah. Ini bagi membantu inisiatif kerajaan pusat menerusi Kemas, Prasekolah KPM (kementerian pendidikan) dan tabika perpaduan,” katanya.Selain mengadakan Hari Bakat Prasekolah Sarawak secara tahunan bagi pembangunan holistik kanak-kanak, kementeriannya juga menganjurkan pelbagai kursus dan bengkel untuk meningkatkan pengetahuan dan kemahiran guru serta penjaga.Katanya pihaknya juga mengiktiraf sumbangan guru-guru prasekolah dalam Penjagaan dan Pendidikan Awal Kanak-Kanak (ECCE) dengan menerbitkan buku bertajuk “Women in ECCE: Sowing The Seeds For The Future”.Tambahnya, beliau berharap dengan penerbitan buku tersebut, pihak terbabit akan mendapat pencerahan tentang ECCE di Sarawak, selain menekankan bahawa kerajaan negeri sedang melakukan yang terbaik untuk


2 cucu peneroka Felda tanpa kerakyatan rayu KDN ambil perhatian

Dua beradik hanya mampu menunggu dan berharap untuk mendapatkan kerakyatan apabila permohonan yang dibuat keluarga mereka sejak 2017 masih “dalam proses”.
Wong Hao Xuan yang berusia 9 tahun manakala adiknya, Wong Hao Chen berusia 8 tahun merupakan generasi keempat yang menetap di Kampung Felda LBJ di Seremban, Negeri Sembilan.
Bagaimanapun, kedua-duanya tidak menerima kerakyatan apabila perkahwinan ibu bapa mereka hanya didaftarkan pada Mei 2017, tiga tahun selepas kelahiran Hao Xuan.
Menceritakan kisah keluarga itu kepada MalaysiaNow, bapa kanak-kanak tersebut, Wong Choo Kian berkata, pertama kali mereka cuba memohon kerakyatan untuk anak-anaknya itu dibuat pada November 2017.

Wong Hao Xuan dan Wong Hao Chen bersama bapa mereka, Wong Choo Kian.

Bagaimanapun, setiap kali mereka menghubungi Kementerian Dalam Negeri (KDN) untuk bertanyakan status permohonan itu, keluarga itu hanya dimaklumkan ia masih dalam proses.
Situasi keluarga itu bertambah buruk pada Mac 2018 apabila Choo Kian terpaksa berhenti bekerja sebagai seorang jurujual selepas terkena strok.
“Saya bernasib baik kerana rumah ini adalah milik datuk dan saya menetap di sini bersama ibu bapa dan keluarga adik,” katanya.
“Disebabkan saya hilang punca pendapatan, adik saya, Wong Tsai Mei yang tanggung segala perbelanjaan keluarga termasuk membayar kos pendidikan anak-anak saya.”
Menurut Choo Kian, keluarga itu juga berdepan detik kesedihan pada awal tahun lalu apabila ibu kepada dua beradik tersebut “tiba-tiba” tidak pulang ke rumah sejak awal tahun lalu apabila berkata ingin keluar mencari pekerjaan.
Bagaimanapun, katanya, wanita itu dari semasa ke semasa akan menghubunginya untuk bertanyakan khabar kedua-dua anaknya.

Pingat dan sijil diperoleh oleh Wong Hao Xuan dan Wong Hao Chen.

Mengulas mengenai proses permohonan kerakyatan dua kanak-kanak itu, Tsai Mei berkata, kali terakhir mereka menerima surat daripada KDN adalah pada November lalu, namun dimaklumkan bahawa status permohonan itu masih tidak berubah.
Katanya, segala butiran yang diperlukan sudah dihantar kepada pihak KDN mengikut prosedur yang ditetapkan, namun hairan mengapa proses tersebut mengambil masa begitu lama.
Menurut Tsai Mei, dokumen yang dihantar termasuk surat perkahwinan dan surat beranak yang menyatakan status bukan warga negara.
“Sejak abang diserang strok, dia sudah tidak berupaya.
“Oleh itu saya yang selesaikan segala isu berkaitan kewangan seperti sekolah dan tuisyen,” katanya.

Wong Tsai Mei menceritakan kembali proses permohonan kewarganegaraan anak saudaranya.

Menceritakan lanjut, Tsai Mei berkata, walaupun Hao Xuan dan Hao Chen berjaya dimasukkan ke sekolah, mereka berdua tetap berdepan pelbagai cabaran apabila tidak mendapat akses kepada kemudahan atau manfaat yang diterima pelajar lain.
Antara cabaran yang dua beradik itu hadapi ialah tidak menerima vaksin seperti suntikan BCG dan rawatan pergigian selain tidak dibenarkan membeli insurans untuk menanggung kos rawatan.
"Malah, mereka juga tidak aka mendapat segala bantuan yang diberikan kerajaan kepada kanak-kanak lain.
"Saya berharap pihak KDN akan teliti perkara ini kerana dua beradik kerana ini boleh memberi kesan kepada masa depan mereka," tambahnya.


Pemimpin lompat parti tidak dialu-alukan, kata PRS selepas Masir beri isyarat mahu kembali

Parti Rakyat Sarawak (PRS) hari ini berkata ia tidak mengalu-alukan bekas ahli yang ingin menyertai semula parti itu, sehari selepas Ahli Parlimen Sri Aman Masir Kujat menunjukkan minat untuk kembali menyertai PRS selepas keluar dari Parti Sarawak Bersatu (PSB).Bercakap kepada MalaysiaNow, Ketua Pemuda PRS Snowdan Lawan menyifatkan tindakan lompat parti sebagai satu “ancaman” yang boleh menghancurkan perpaduan dalam kalangan ahli parti itu.“Sekiranya ada pengajaran yang boleh diambil (daripada pengalaman lalu), maka kita perlu mengambil iktibar ‘jangan sampai pisang berbuah dua kali’ dan tidak terpedaya dengan cara politik yang bermusuhan ini,” katanya.Beliau juga turut mencadangkan usaha dilakukan untuk menghalang bekas ahli daripada menyertai semula parti itu ketika undang-undang anti-lompat parti masih belum ada.Semalam, Masir mengumumkan beliau keluar dari PSB dan menyokong penuh kepimpinan Perdana Menteri Ismail Sabri Yaakob.Sebelum menyertai PSB pada 2019, beliau merupakan ahli PRS. Ketika ini, wujud spekulasi mengatakan beliau mungkin akan kembali menyertai parti komponen Gabungan Parti Sarawak (GPS) itu.Ketika dihubungi MalaysiaNow, Masir berkata beliau akan meneruskan tugasnya sebagai seorang ahli Parlimen bebas namun tidak menolak kemungkinan akan menyertai semula PRS.“Jika ada tawaran, saya mungkin akan fikirkan,” katanya. “Jika tiada, maka saya akan terus jadi ahli Parlimen bebas sehingga penggal tamat pada 2023.”Dalam pada itu, Snowdan berkata tindakan Masir keluar dari PSB menunjukkan wujud keperluan undang-undang anti lompat parti sebelum Pilihan Raya Umum ke-15 (PRU15) diadakan.“Sesiapa boleh meneka berkenaan parti yang mana dia mungkin akan melompat, namun tidak seharusnya pintu dibuka kepada beliau,” katanya sambil menambah tindakan Masir itu juga turut menunjukkan ketidakmatangan dan kurang berprinsip dalam berpolitik.Beliau turut mengingatkan Masir bahawa sokongan terhadapnya datang daripada rakyat.“Kami percaya akan ada tekanan besar yang sukar dihadapinya daripada penduduk luar bandar supaya beliau melaksanakan pembangunan di sana,” tambahnya, merujuk kepada status Masir yang kini merupakan ahli Parlimen bebas.


Perang ‘bayangan’ Israel-Iran mengancam keamanan dunia

Pada masa ini sedang berlaku "perang bayangan" atau "shadow war" antara Israel dan Iran.
Apa yang dimaksudkan dengan perang bayangan ialah serangan-serangan yang dilakukan tanpa perisytiharan perang secara rasmi.
Ia pula dilakukan secara tersembunyi yang ada kalanya oleh pihak ketiga.
Ia melibatkan serangan bom, pembunuhan dan perisikan.
Terbaru ialah serangan dron ke atas fasiliti tentera Iran minggu lalu.
Menurut Iran, terdapat beberapa serangan, antaranya dapat dipatahkan.
Cumanya sebuah daripadanya terkena sebahagian fasiliti.
Iran menuduh Israel walaupun negara Zionis itu enggan mengakuinya secara rasmi.
Tetapi media Barat keseluruhannya menyebut bahawa serangan itu dilakukan oleh Israel.
Perang bayangan antara Iran dan Israel ini disifatkan sudah berlaku sejak beberapa tahun lalu, dan ia melibatkan ruang udara Iraq.
Ini kerana Israel dan Iran tidak berkongsi sempadan. Ia dipisahkan oleh Iraq dan Syria.
Kedua-dua negara itu pula mengalami banyak kehancuran dan tidak lagi menjadi ancaman kepada Israel.
Seringkali laporan yang didengar ialah serangan sebelah pihak sahaja iaitu Israel.
Tetapi itupun Israel tidak mengakui. Sementara serangan dari Iran adalah lebih kepada serangan balas.
Itupun beberapa tahun lalu dan ia dilakukan oleh kumpulan Hezbollah dari Lubnan.
Tetapi kini Lubnan juga berada dalam kedudukan ekonomi yang teruk.
Hezbollah pula mengalami kemerosotan sokongan politik di negara itu dengan kehilangan banyak kerusi Parlimen dalam pilihan raya baru-baru ini.
Serangan dron itu berlaku selepas lawatan rasmi Setiausaha Negara Amerika Syarikat (AS) Antony J Blinken ke Israel untuk bertemu Perdana Menteri Benjamin Netanyahu.
Blinken turut bertemu Mahmoud Abbas, presiden Palestin. Lawatan itu diadakan selepas berlaku pergaduhan di Baitulmaqdis.
Selepas lawatan itu, Blinken membuat penegasan semula keperluan mengenai "penyelesaian dua negara" (two-state solution) yang bermaksud penubuhan negara berdaulat Palestin.
Walaupun tentunya Presiden Mahmoud mengalu-alukan kenyataan ini tetapi beliau pasti faham ia tidak akan dapat dilaksanakan.
Sudah bergantian ramai presiden AS selama 40 tahun, tetapi negara Palestin tidak juga dapat diwujudkan.
Lawatan Blinken ini juga adalah mewakili presiden terbaru AS iaitu Joe Biden untuk menemui Netanyahu yang baru dilantik semula.
Sementara Netanyahu pula sudah menjadi ketua kerajaan sejak tahun 1996 dengan beberapa kali terlepas jawatannya,  beliau tidak berminat untuk membenarkan penubuhan negara Palestin.
Kenyataan beliau pula tidak menyentuh negara Palestin.
Sebaliknya kerajaan Israel mengarahkan supaya kerja-kerja merobohkan rumah orang Palestin diteruskan dengan membenarkan rakyat mereka membawa senjata.
Kunjungan Blinken itu adalah lebih kepada berjumpa Netanyahu.
Perjumpaannya dengan Mahmoud hanyalah sebagai diplomasi imbangan.
Mahmoud pasti sedar bahawa pihak Palestin sudah tidak dapat berbuat apa-apa. Israel jauh lebih kuat daripada Palestin.
Ada satu masa dulu, iaitu pada tahun 1970-an, Palestin berada pada kedudukan kuat bukan saja kerana kemampuan sayap bersenjata Pertubuhan Pembebasan Palestin (PLO) tetapi terdapat dua lingkaran yang turut menyokongnya.
Lingkaran pertama adalah negara-negara nasionalis Arab yang menjadi sekutunya iaitu Iraq, Syria, Mesir dan Libya.
Mereka ini bukan sahaja memiliki keupayaan tentera yang besar tetapi juga secara lantang menentang Israel.
Lingkaran kedua ialah Soviet Union dan negara-negara Eropah Timur. Mereka menjadi pengimbang kepada AS dan Eropah Barat. Kini kedua-dua lingkaran itu sudah tiada.
Tetapi pada 1970-an, sebelum revolusi, Iran bersekutu dengan AS dan Israel.
Perkara ini berubah selepas revolusi. Bukan saja Iran menjadi berseteru dengan kedua-dua negara itu tetapi muncul pula kuasa baru di Lubnan iaitu Hezbollah.
Selain Iran dan Hezbolleh, Israel berdepan dengan Iraq pimpinan Saddam Hussein, Syria pimpinan Hafez Assad dan Libya pimpinan Muammar Gaddafi.
Bagi mereka Hezbollah merupakan proksi Iran dan kekuatannya disokong juga oleh Syria.
Tetapi kekhuatiran utama Israel ialah Iraq kerana Saddam membina peluru berpandu yang menyasarkan pada Israel.
Negara itu dapat mematahkannya apabila ia memusnahkan pusat pelancarannya di Osirak.
Tentu Mossad lebih cekap daripada agensi perisikan Saddam.
Iraq terus tidak lagi menjadi ancaman kepada Israel apabila AS menakluki Iraq dan menggulingkan Saddam.
Perhatian Israel kemudian adalah kepada Syria.
Apabila Syria lemah, maka begitu juga Lubnan dan selanjutnya Hezbollah. Kebangkitan Arab Spring pada tahun 2010-an yang turut melibatkan Libya dan Syria membuka peluang kepada Israel bahawa mereka tidak akan lagi menjadi ancaman kepadanya.
Apabila Gaddafi tumbang, maka kuranglah satu lagi seteru bagi Israel. Begitu juga dengan perang dahsyat di Syria yang melemahkan negara itu. Kini Syria tidak lagi menjadi ancaman bagi Israel. Begitu juga Lubnan dan Hizbullah
Maka perhatian Israel buat pertama kalinya boleh difokuskan kepada Iran. Tetapi Iran tidak seperti Syria atau Iraq dahulu. Iran mempunyai kemampuan untuk membina senjata nuklear yang boleh disasarkan kepada Israel.
Pembangunan senjata nuklear Iran dapat difahami jika semua pihak sentiasa ingat bahawa Israel dan AS mempunyai senjata nuklear yang juga boleh menyasarkan pada Iran.
Secara rasmi Israel tidak pernah mendedahkan kekuatan senjata nuklearnya.
Tetapi para pakar sentiasa meletakkan Israel dalam senarai negara yang mempunyai senjata nuklear.
Negara-negara lain yang memiliki senjata nuklear ialah AS, Britain, Perancis, Rusia, China, Korea Utara, India dan Pakistan.
Tetapi terdapat persefahaman dunia bahawa demi kemanusiaan, senjata nuklear di dunia ini tidak boleh ditambah lagi.
Namun dari segi imbangan kuasa dan kekuatan tentera, ia menjadi masalah di Timur Tengah.
Hanya Israel memiliki senjata nuklear dan keadaan itu tidak seimbang kerana keadaan itu bermakna Israel boleh melakukan apa sahaja di rantau itu.
Maka Iran dirasakan wajar memiliki senjata nuklear untuk memberi keseimbangan itu.
Secara rasmi, Iran tidak mahu nembina senjata nuklear.
Apa yang ia mahu lakukan ialah membangun keupayaan tenaga nuklear untuk kegunaan aman.
Tentulah itu merupakan suatu hak sebagai negara berdaulat untuk kepentingan rakyatnya.
Tentulah perkara ini tidak dipercayai oleh Israel dan AS.
Keupayaan teknologi nuklear untuk kegunaan aman berada tidak jauh atau tidak sukar untuk melangkah kepada kemampuan membuat senjata nuklear.
Bagi AS, ia berbahaya kerana berupa ancaman kepada kepentingannya di Timur Tengah.
Ada dua sahaja kepentingannya di Timur Tengah. Pertama, keselamatan Israel. Kedua, minyak yang melibatkan negara-negara Teluk iaitu Kuwait, Qatar, Bahrain, Emiriah Arab Bersatu dab Arab Saudi.
Sementara bagi Israel, kepentingannya adalah berbentuk eksistensial, iaitu kewujudannya sebagai negara yang turut meliputi Baitulmaqdis dan penempatan Yahudi di Tebing Barat.
Tetapi bagi Iran, ia juga mempunyai kepentingan iaitu untuk bebas daripada dikuasai oleh AS.
Ini kerana AS mempunyai keinginan untuk mengadakan "perubahan regim" di Tehran. Ia mahu sebuah kerajaan Iran yang mesra dengannya seperti mana apa yang wujud di Iraq dan Libya.
Atau sekurang-kurangnya menjadikan Iran lemah seperti Syria.
Perkara utama bagi Israel ialah memastikan Iran tidak mencapai keupayaan nuklear itu.
Maka ia pun berusaha menghancurkan fasiliti-fasiliti ketenteraan Iran serta membunuh jeneral dan saintis-saintis nuklear.
Mungkin tidak secara langsung, tetapi secara proksi. Maka bukanlah perang secara langsung, tetapi "perang bayangan."
Dalam pertemuan antara Blinken dan Netanyahu, soal Iran tentulah timbul.
Pihak Israel pasti menyatakan pendiriannya terhadap apa yang diketahui mengenai perkembangan keupayaan nuklear Iran serta juga "perang bayangan" antara keduanya.


Kes harian lepasi 14,900 jangkitan, 31 lagi korban

14,944 kes baru Covid-19 direkodkan hari ini menjadikan jumlah keseluruhan sebanyak 4,307,529 kes.Sebanyak 14,045 pesakit turut dilaporkan sembuh, menjadikan jumlah keseluruhan kes sembuh sebanyak 4,113,831.Ketika ini 158,439 kes aktif direkodkan, dengan 154,880 atau 97.8% daripadanya sedang menjalani kuarantin kendiri.Dalam pada itu, 341 (0.2%) kes kini berada di pusat kuarantin sementara 3,012 (1.9%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 206 kes dan 109 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 54.6% dengan kes Covid-19 merangkumi 23.7%.31 korban akibat wabak itu turut dilaporkan, termasuk enam kes kematian sebelum tiba ke hospital.Setakat ini, kes keseluruhan kematian adalah sebanyak 35,259 orang.


Sayap wanita Amanah Teluk Intan lapor polis selepas dikasari ‘samseng’

Sayap Wanita Amanah Teluk Intan tampil membuat aduan kepada setiausaha agung parti selepas mendakwa ketua wanita dan naib ketua Amanah cawangan itu dikasari oleh dua “samseng” yang juga merupakan perwakilan negeri.Dalam satu surat yang disiarkan pada Facebook, mereka berkata mangsa pertama ditolak sehingga jatuh dan menyebabkan berlaku pergelutan kecil.Manakala mangsa kedua ditumbuk sehingga menyebabkan kecederaan di muka.“Naib ketua Amanah Teluk Intan pengsan akibat kesan tumbukan tersebut di dalam lif dan dan dibawa ke Hospital Teluk Intan oleh ambulan,” tulis surat aduan itu.Gambar yang dimuat naik ke laman Facebook Awan Teluk Intan, selepas kejadian berlaku.Surat itu juga menamakan Safarizal Salleh sebagai pelaku yang merupakan setiausaha politik kepada Ahli Dewan Undangan Negeri (Adun) Perak Asmuwi Ani.Dalam pada itu, Wanita Amanah Teluk Intan turut menuntut penjelasan daripada Jawatankuasa Aduan Nasional parti yang turut hadir ketika kejadian tersebut berlaku namun dilihat hanya berdiam diri.“Di mana letak akal rasional dan rasa kemanusiaan AJK Aduan Nasional yang berada di situ?”Surat itu juga memaklumkan satu laporan polis sudah dibuat dan kes akan disiasat mengikut Seksyen 323 Kanun Keseksaan.“Polis juga sudah merekodkan keterangan saksi di tempat kejadian dan mendapatkan rakaman kamera litar tertutup (CCTV) sewaktu kejadian tersebut,” tulis surat itu.


Pahang beri kelonggaran aktiviti keagamaan di masjid, surau

Kerajaan negeri Pahang hari ini mengumumkan beberapa kelonggaran berhubung aktiviti keagamaan di masjid dan surau termasuk kebenaran penganjuran kuliah dan majlis ilmu.Menteri Besar Wan Rosdy Wan Ismail berkata sebelum ini, hanya kuliah maghrib dan tazkirah subuh sahaja dibenarkan, dan kini diperluaskan meliputi kuliah Dhuha, kuliah sebelum solat Jumaat, kelas al-Quran dan fardu ain.Selain itu, beliau berkata turut dibenarkan adalah kelas Tafaqquh Fid-din anjuran Yayasan Pahang dengan kerjasama Jabatan Agama Islam Pahang (Jaip), bacaan Yasin dan tahlil serta jamuan selepas kuliah dan majlis ilmu.“Kelonggaran berkenaan telah mendapat perkenan Pemangku Raja Pahang Tengku Hassanal Ibrahim dan berkuat kuasa hari ini sehingga dimaklumkan kemudian, bergantung kepada keadaan semasa situasi penularan wabak Covid-19,” katanya dalam kenyataan hari ini.Menurut beliau, kelonggaran itu juga meliputi kehadiran pada majlis akad nikah di masjid dengan mengikut ruang yang ditetapkan berbanding hanya 20 orang sebelum ini, selain kanak-kanak tujuh tahun dan ke atas turut dibenarkan menunaikan solat Jumaat dan solat fardu.Tambah Rosdy, perkara lain berkaitan prosedur operasi standard (SOP) sedia ada seperti pemakaian pelitup muka, penjarakan fizikal dan membawa sejadah sendiri, hendaklah terus diamalkan.“Semoga dengan kelonggaran-kelonggaran yang diberi dan dinyatakan ini, kita semua dapat kembali beribadah dengan lebih selesa, seterusnya mengimarahkan masjid dan surau kita,” katanya.